Antara Realiti Dan Lakonan Politik Di Wangsa Maju

 Ekoran tulisan beberapa hari lalu di blog ini mengenai gelora politik di Wangsa Maju antara UMNO dan MCA, rupa-rupaya terdapat perkembangan yang lebih menarik daripada itu. Ada maklumat mengatakan bahawa Shafie Abdullah yang memimpin UMNO Wangsa Maju sudah pun dimaklumkan tiada perubahan kouta pembahagian kerusi di Wilayah Persekutuan dalam pilihanraya umum akan datang ini berbanding pilihanraya 2008 lalu.
Dengan kata lain, UMNO, MCA dan Gerakan akan kekal bertanding lagi di kerusi-kerusi sama seperti yang ditandingi dalam pilihanraya lalu. Dalam pilihanraya umum lalu, MCA bertanding di Wangsa Maju dan berikutan ia tewas 150 undi kepada calon PKR, UMNO berusaha menuntut kembali kerusi itu sehingga menyebabkan pergeseran serius antara UMNO dan MCA di bahagian itu.
Memandangkan bahawa pilihanraya akan datang merupakan plilihanraya paling getir, ia dikatakan bukan masa yang sesuai untuk Najib melakukan apa-apa perubahan dari segi pembahagian kerusi kerana yang lebih utama bagi pimpinan UMNO dan BN ialah memastikan kemenangan BN terlebih dahulu.
Kiranya perubahan pembahagian kerusi turut dilakukan kali ini sedangkan Najib sendiri masih bergelut untuk mencari kemenangan, adalah dibimbangi langkah itu akan lebih memburukkan keadaan dan menambahkan gelora serta perpecahan antara komponen BN sendiri dan seterusnya merencatkan langkah ke arah kejayaan.
Pimpinan tertinggi UMNO sendiri dikhabarkan sudah memberitahu Shafie mengenai perkara itu dan meminta beliau lebih menumpukan usaha untuk memastikan kemenangan berpihak kembali kepada BN di Wangsa Maju.
Selain itu, bagi UMNO WP pula, tumpuan utamanya kali ini lebih kepada menebus kembali kerusi-kerusi di mana mereka tewas dalam pilihanraya umum lalu terutama di kerusi Lembah Pantai di mana calon yang bakal bertanding di situ ialah Menteri Wilayah dan Kesejahteraan Bandar, Raja Nong Chik yang juga merupakan Timbalan Pengerusi UMNO WP. Setelah Shahrizat Jalil tewas kepada Nurul Izzah dalam pilihanraya lalu, UMNO dikatakan tidak rela seorang lagi menteri tewas di Lembah Pantai.
Atas dasar itu, bagi UMNO WP, prioriti Lembah Pantai jauh lebih mustahak daripada Wangsa Maju.
Hakikatnya itulah realiti politik UMNO dan BN dalam pilihanraya umum akan datang ini. Meskipun Najib dilihat cuba melakukan pelbagai perkara untuk menawan kembali hati pengundi Cina termasuk sanggup berlakon dalam iklan Tahun Baru Cina dan membawa bintang pop Korea, Psy ke negara ini, penolakan daripada kaum itu masih jelas kelihatan. Jawapan ‘No” apabila Najib bertanya Are You Ready For BN? di majlis sambutan Tahun Baru Cina di Pulau Pinang semalam jelas merupakan gambaran yang tidak menggembirakan Najib tentang kedudukan pengundi Cina.
Oleh kerana itu, Najib tidak mungkin berani mengusik apa-apa lagi berkaitan kepentingan komuniti Cina termasuk menyerahkan kerusi MCA di Wangsa Maju kepada UMNO kerana ia tentunya bakal memburukkan lagi kesan penolakan yang akan diterimanya, selain menambahkan pergeseran sesama komponen BN sendiri.
Maklumat lain pula memberitahu, oleh kerana Shafie sudah dimaklumkan bahawa tiada apa-apa perubahan kerusi di Wangsa Maju dan MCA bakal kekal bertanding lagi di situ, apa yang dilakukannya sekarang yang seolah-olah terus berjuang untuk menuntut kembali kerusi Wangsa Maju dikembalikan kepada UMNO sebenarnya hanyalah lakonan semata-mata.
Beliau dikatakan terpaksa berbuat demikian untuk mengelakkan para penyokongnya dan UMNO bahagian itu menjadi tawar hati jika beliau memberitahu MCA kekal bertanding lagi lebih awal kerana isu itulah merupakan salah satu modal perjuangan yang dijajanya sejak dulu.
Apabila tiba masanya nanti dan pengumuman calon diumumkan oleh pucuk pimpinan BN, Shafie sekurang-kurangnya boleh memberitahu bahawa beliau telah berusaa sehingga ke peringkat akhir untuk menuntut kerusi Wangsa Maju dikembalikan kepada UMNO tetapi terpaksa akur kepada perkiraan pucuk pimpinan diatas. Dan ketika itu, semua pihak dalam UMNO dan para penyokongnya diminta memusatkan perhatian kepada kemenangan BN tanpa mengira siapa pun calonnya.
Sekurang-kurangnya Shafie dapat membendung penolakan awal daripada para penyokongnya sendiri sedangkan sebenarnya beliau sudah tahu realiti sebenarnya. (SH 12/02/2013)

0

0

votes
Article Rating
Kongsikan artikel ini


Pengundi Cina Kekal Tolak BN, Najib Sudah Boleh Berkemas Keluar Dari Seri Perdana

 Sambutan perayaan Tahun Baru Cina tahun ini sepatutnya menjadi perayaan yang bermakna buat Najib. Ini kerana sambutan Tahun Baru Cina tahun ini merupakan perayaan terakhir sebelum pilihanraya umum diadakan yang mana tarikh edahnya ialah 28 April depan. Setelah sambutan Hari Raya Aidil Fitri dan Aidil Adha penghujung tahun lalu, Krismas 25 Disember dan Thaipusam penghujung Januari yang lepas, Najib diramal banyak pihak akan membubarkan Parlimen selepas sambutan Tahun Baru Cina yang baru disambut beberapa hari lalu.
Selepas semua kaum menyambut hari raya masing-masing, maka sesuailah diadakan pilihanraya.
Dengan mengadakan pilihanraya selepas semua perayaan utama itu diadakan, Najib akan dilihat sebagai seorang yang bertoleransi kepada semua kaum. Ditambah dengan majoriti kaum Cina memperlihatkan sikap menolak BN, dengan mengadakan pilihanraya selepas perayaan mereka, Najib juga akan dilihat sebagai seorang pemimpin yang mengambil berat dan memahami perasaan kaum itu.
Sebab itu, perayaan Tahun Baru Cina kali ini Najib cuba membuat sesuatu yang luar biasa. Selain berlakon dalam sebuah filem iklan sempena sambutan Tahun Baru Cina, sesuatu yang tidak pernah dibuat oleh mana-mana Perdana Menteri sebelum ini, Najib juga cuba mengambil hati kaum Cina dengan membawa supertar Korea, Psy yang popular dengan Gangnam Stylenya untuk menghiburkan mereka pada tahun ini.
Poster dan gambar Najib berpakaian Cina juga bersepah-sepah di tiang telefon dan tiang letrik seluruh negara, untuk memperlihatkan sikapnya yang seolah-olah bersama-sama kaum itu. Ditambah dengan kulitnya yang putih dan bibirnya yang merah, sekali pandang memang Najib kelihatan seperti seorang Cina dengan berpakaian begitu.
Sebelum itu, beberapa pengumuman yang berupa sumbangan kepada sekolah dan komuniti Cina juga turut diumumkan oleh Najib setiap kali beliau mengadakan pertemuan dengan komuniti Cina. Najib memang memahami pengundi Cina agak kritikal terhadap BN dan kepimpinannya.
Dengan berlakon filem iklan yang menunjukkan beliau juga seolah-olah seorang Cina dan membawa Psy ke majlis sambutan Tahun Baru Cina yang diadakan di Pulau Pinang, Najib berasakan beliau telah melakukan sesuatu yang melebihi dari sepatutnya kepada kaum Cina dan seharusnya semua yang dilakukannya itu segera dibalas dengan sokongan terbuka kepada BN dalam pilihanraya umum akan datang ini.
Sebab itu, di majlis Tahun Baru Cina itu, Najib tanpa segan silu meminta sokongan daripada kaum Cina dengan bertanya sebanyak empat kali “Are You Ready For BN?” kepada mereka yang hadir. Malangnya beliau telah diberikan jawapan “No” oleh mereka yang hadir sambil ada yang tertawa terhadap ketidakcerdikan Najib bertanyakan soalan seperti itu.
Sesuatu yang amat memalukan telah berlaku kepada Najib selaku Perdana Menteri dan tidak pernah dialami oleh mana-mana Perdana Menteri sebelum ini.
Ternyata Najib telah salah perkiraan dalam membaca fikiran dan hati nurani kaum Cina. Apakah Najib merasakan bahawa kaum Cina begitu mudah dibeli dengan propaganda murahan seperti yang dilakukannya sejak menjadi Perdana Menteri empat tahun lalu. Memang tidak salah mengambil hati kaum Cina dengan apa apa cara sekali pun, termasuk menabur janji, memberi gula-gula dan membawa bintang pop Korea, Psy untuk menghiburkan mereka tetapi beliau tidak harus melupakan masalah pokok yang menghantui masyarakat Cina selama ini.
Selain isu ekonomi yang gagal dibangunkan oleh Najib, isu rasuah, pentadbiran yang bersih, pelbagai skandal yang membelit diri dan keluarganya adalah antara perkara pokok yang tidak menyenangkan majoriti pengundi Cina terhadap kepimpinan beliau dan kerajaan sekarang. Sikapnya yang berdiam diri terhadap pelbagai isu yang timbul satu demi satu, baik yang dikaitkan secara langsung dengan dirinya mahupun tidak, menambahkan lagi kesangsian mereka terhadap beliau.
Sikap penolakan pengundi Cina memang mempunyai asas yang harus dipuji. Mereka ingin menukar kerajaan supaya akhirnya akan muncul pemimpin serta kerajaan yang baik dan sentiasa mengutamakan rakyat. Pengundi Cina secara umumnya menolak pemberian yang hanya dilakukan di saat-saat akhir seperti yang dilakukan Najib.
Dengan Najib sendiri mendengar jawapan “No” juga sebanyak empat kali daripada masyarakat Cina Pulau Pinang apabila beliau meminta sokongan daripada mereka, ia adalah isyarat yang jelas mengenai pola pemikiran pengundi Cina dalam pilihanraya akan datang ini. Ia juga adalah gambaran mengenai trend pengundi Cina di seluruh negara sebenarnya.
Dengan pilihanraya umum mesti diadakan dalam tempoh terdekat ini, signal daripada pengundi Cina yang didengari secara jelas oleh Najib sendiri dan difahami oleh semua pemimpin UMNO dan BN, hakikatnya tiada apa yang boleh dilakukan oleh Najib lagi untuk mengubah pendirian mereka.
Pengundi Cina kini secara tuntas menolak Najib dan BN. Ia bukan saja boleh didengari di Pulau Pinang tetapi nada yang serupa turut boleh dikesan di mana-mana. Tanyalah kepada mana-mana pengundi Cina kali ini, siapakah pilihan mereka. Kita pasti akan mendapat jawapan yang tidak jauh berbeza – BN semakin jauh dihati kaum Cina.
Dengan kedudukan pengundi Melayu berpecah dua, undi Cina adalah penentu di kebanyakan kawasan Parlimen dan DUN. Selama ini pun kemenangan BN dalam beberapa pilihanraya umum banyak disumbangkan oleh kedudukan pengundi Cina yang kekal setia dengan BN. Pilihanraya 2008 adalah permulaan penolakan pengundi Cina terhadap BN, dan mereka mendapat pelbagai manfaat daripadanya, malah sentiasa ditatang seperti anak emas baik oleh BN mahukan oleh PR.
Dengan sedikit perubahan saja, kaum Cina sudah mendapat pelbagai kelebihan. Sudah tentu mereka tidak teragak-agak melakukan perubahan secara total kerana yakin lebih banyak manfaat bakal diperolehi jika perubahan kerajaan di peringkat Pusat pula dapat dilakukan dalam pilihanraya kali ini.
Sebab itu sambutan Tahun Baru Cina tahun ini meninggalkan parut yang besar kepada Najib. Harapannya untuk menjadikan sambutan perayaan itu sebagai medan untuk mendapat lonjakan sokongan daripada pengundi Cina ternyata tidak menjadi, sebaliknya bakal menjadi duka yang berpanjangan.
Pelaburan jutaan ringgit membawa Psy menghiburkan kaum Cina dan kesanggupan berlakon dalam iklan akhirnya tidak membawa pulangan yang menguntungkan.
Tiada apa lagi yang boleh dilakukan oleh Najib dalam waktu yang kian singkat untuk mengubah pendirian pengundi Cina kali ini. Mereka nampaknya sudah menetapkan pendirian dan ingin berubah. Sebagaimana Islam menggalakkan berhijrah, nampaknya pengundi Cina juga memahami kebaikan berubah. Sesetengahnya sudah pun menikmati faedahnya.
Najib kini hanya mampu berserah dan berdoa. Dan sambil memikir-mikir tarikh yang sesuai untuk membubarkan Parlimen, Najib dan Rosmah bolehlah mulai berkemas apa-apa yang patut untuk meninggalkan Seri Perdana kerana jika kedudukan pengundi Cina ini tetap tidak berubah, harapan BN untuk mempertahankan Putrajaya sebenarnya sangat-sangatlah tipis. (SH 13/02/2013)

0

0

votes
Article Rating
Kongsikan artikel ini


Memang Tidak Mustahil BN Boleh Menang PRU 13 Jika…

 Sementara tarikh pilihanraya masih menjadi teka-teki kepada semua orang, keupayaan BN memenangi pilihanraya akan datang ini juga masih menjdi misteri. Ada yang yakin menang tetapi tidak kurang yang merasakan BN akan kecundang. Segelintir yang lain percaya hanya kemenangan tipis yang mampu dicapai BN dan Najib akan dipaksa berundur berikutan prestasi buruk itu.
Namun jika ditanya kepada Ahmad Maslan, Ketua Penerangan UMNO, keyakinannya ialah BN akan menang dua pertiga kali ini. Hujahnya ialah Najib seorang pemimpin super hebat yang sarat dengan pelbagai transformasi telah menyebabkan pengundi akan kembali memberi sokongan padu kepada BN. Woww! Bagi Ahmad Maslan, isu Rosmah, isu Altantuya, isu rasuah dan kekayaan anak isteri Najib serta pelbagai perkara yang dibangkitkan Deepak seolah-olah hanyalah isu kecil yang mampu ditutup oleh perwatakan serta kepimpinan bosnya, Najib yang super hebat itu.
Kemenangan dua pertiga sebenarnya begitu sinonim dengan BN. Pemimpin yang gagal berbuat demikian biasanya akan diterajang keluar. Tunku Abdul Rahman pada 1969 dan Pak Lah pada 2008 adalah buktinya. Mahathir pula walaupun begitu buruk kepimpinannya tetapi kerana sentiasa menang dua pertiga, telah menyebabkan kedudukannya tidak tergugat. Jika Mahathir pun gagal mendapat dua pertiga, misalnya dalam pilihanraya getir 1990 atau 1999 yang dilaluinya, tidak mustahil beliau juga tidak mampu kekal selama 22 tahun sebagai Perdana Menteri.
Najib amat memahami situasi ini. Sebab itu beliau mahu menang dua pertiga. Alasannya ialah untuk mewujudkan sebuah kerajaan yang kuat dan boleh berkhidmat lebih baik kepada rakyat. Tetapi sebenarnya Najib amat takut beliau juga bakal dihalau keluar dari singgahsana UMNO jika gagal mencapai dua pertiga. Beliau dan Rosmah belum puas lagi menghuni Seri Perdana.
Untuk berkhidmat dengan baik kepada rakyat tidak memerlukan dua pertiga. Banyak negara di dunia yang kerajaannya hanya menang tipis dan kerajaan sering bertukar ganti tetapi rakyatnya tetap sejahtara dan dibela dengan baik. Great Britian tiada majoriti dua pertiga, Jepun dan Thailand pula pimpinan kerajaannya selalu bertukar tetapi rakyat mereka lebih maju dan selesa daripada kita.
Hanya Malaysia yang menggunakan hujah dua pertiga sebagai sandaran untuk memberi kesejahteraan kepada rakyat walaupun hakikatnya kerajaan yang terlalu kuat dan autoktarik sebenarnya lebih cenderung menjadi gila kuasa, perasuah dan lupa diri.
Dengan pelbagai isu yang timbul telah menyebabkan penolakan rakyat makin ketara di mana-mana. Pengundi Cina nampaknya kekal mahu berubah, begitu juga pengundi muda dan mereka yang celik IT. Pautan UMNO dan BN hanya bergantung kepada golongan tua di luar bandar serta wanita dewasa saja.
Salah satu sebab Najib menangguh tarikh pilihanraya ialah kerana beliau masih was-was dengan kemenangan dua pertiga yang dikhabarkan ke telinganya. Selain Ahmad Maslan, JASA dan BTN juga dikhabarkan memberitahu Najib kemenangan dua pertiga itu boleh dicapai kali ini. Tetapi Najib nampaknya antara percaya dengan tidak dengan nyanyian itu. Beliau mungkin ada maklumat lain yang melaporkan sebaliknya.
Jika Najib sendiri yakin dengan kemenangan dua pertiga, pasti sudah lama beliau membubarkan Parlimen. Beliau tidak mungkin menunggu sehingga ke tarikh akhir seperti sekarang ini. Selain penolakan rakyat makin ketara terhadap UMNO dan BN yang terpamer di mana-mana, populariti Najib juga makin merosot hasil beberapa kajian yang dilakukan. Barangkali ini yang merisaukan Najib.
Tetapi kini terdapat laporan sebagaimana yang tersiar dalam Malaysian Insider bahawa BN boleh menang hingga 145 kerusi, suatu keputusan yang lebih baik daripada 2008 namun masih tidak melepasi garisan dua pertiga. Untuk menang dua pertiga, BN mesti menang sekurang-kurangnya 148 kerusi daripada 222 kerusi Parlimen yang dipertandingkan.
Keyakinan memenangi 145 kerusi itu ialah bersandarkan kemampuan memenangi semula beberapa kerusi yang BN tewas dalam 2008 lalu seperti Parit Buntar, Bukit Gantang dan Kuala Selangor.
Mungkin ada yang setuju dan ramai pula yang tidak setuju dengan laporan 145 kerusi yang mampu dicapai BN itu. Walaupun penolakan rakyat dilihat makin ketara dan angin perubahan juga bertiup di mana-mana, hakikatnya laporan yang mengatakan BN masih boleh menang sama ada tipis atau sehingga 145, sebenarnya bukanlah sesuatu yang mustahil.
Ini mengingatkan saya dengan perbualan dengan seorang bekas menteri UMNO beberapa bulan lalu. Beliau tanpa berselindung merasakan BN masih boleh menang dalam pilihanraya kali ini bersandarkan dua perkara yang masih memihak kepada BN iaitu kuasa menggunakan jentera-jentera kerajaan dan wang ringgit bertimbun yang dimilikinya.
Dengan menghadapi pilihanraya sebagai kerajaan, BN memiliki kelebihan kerana jentera kerajaan berada di pihaknya. Selain SPR, polis dan pelbagai jentera kerajaan lain yang boleh dimanfaatkan sepenuhnya semasa kempen pilihanraya, BN juga memiliki jentera rangkaian media dan propaganda yang turut berpihak kepadanya seperti TV, radio, akhbar, Jabatan Penerangan, Kemas dan sebagainya.
Melalui pemilikan semua jentera ini, tidak syak lagi BN mempunyai kelebihan berbanding PR.
Kelebihan kedua yang dimiliki oleh BN ialah wang. Sebagai kerajaan yang masih berkuasa, BN lebih mudah mengumpul wang berbanding PR untuk menghadapi pilihanraya akan datang ini. Pemberian beberapa projek besar dan penswastaan kepada tokoh korporat tertentu seperti Syed Mokhtar Albukhary dipercayai oleh banyak pihak sebagai langkah untuk mengumpul dana pilihanraya bagi kepentingan BN. Tauke-tauke lain yang diberikan projek kerajaan juga pasti bersikap murah hati membalas budi kerajaan dengan turut menyumbang dana untuk BN dalam pilihanraya ini.
Dengan pelbagai projek besar yang diumumkan Najib yang melibatkan pelabur dalam dan luar negara, tidak menjadi kemusykilan dana besar mampu dihimpun BN bagi digunakan untuk memenangi pilihanraya.
Melalui kelebihan tunai itu, BN bukan saja mempunyai kelebihan mengatur pelbagai program, mempelbagai dan menguatkan jentera parti, malah juga mempunyai kelebihan untuk membeli undi. Walaupun rakyat sudah diberi BRIM RM500 dan RM250 dan bantuan persekolahan RM100 kepada pelajar sekolah yang dipaksa ibubapa menerimanya, jika rakyat diberi lagi segumpal tunai menjelang hari pengundian, tidaklah mustahil kecondongan pengundi akan lebih memihak kepada BN.
Walapun rasuah dan suapan dibenci serta diharamkan oleh agama tetapi ramai juga yang tidak geli bila duit masuk ke poket. Babi yang sama haram seperti rasuah dianggap geli kerana masuk melalui tekak tetapi duit hasil babi tidak sama gelinya bagi sesetengah orang kerana ia hanya masuk melalui poket dan tidak menjejaskan tekak.
Kerana itu duit memang boleh mempengaruhi manusia dalam membuat keputusan walaupun ia rasuah dan haram disisi agama.
Bersandarkan dua faktor yang pernah disebutkan oleh bekas menteri itu dan tersebarnya laporan BN mampu menang sehingga 145 kerusi Parlimen, keupayaan BN mencapai kemenangan yang diidamkan itu bagaimanapun akhirnya terletak di tangan Najib sendiri iaitu sama ada beliau seorang yang betul-betul berani menggunakan kuasa atau sebaliknya.
Jika Najib berani dan pandai menggunakan kuasa serta memanfaatkan dua kelebihan yang dimilikinya iaitu jentera kerajaan dan wang tunai itu, tidak mustahil beliau mampu mengekalkan kuasa BN lagi dan menahan kemaraan rakyat. Masih ramai rakyat yang miskin dan bergantung kepada kerajaan mungkin memberi kelebihan atas perkara ini. Kemampuan Mahathir bertahan selama 22 tahun ialah kerana beliau pandai dan berani menggunakan kuasa, walau apa sekalipun orang bercakap mengenainya. Dunia menempelaknya pun tidak dihiraukannya.
Soalnya ialah sama ada Najib seorang yang berani dan pandai menggunakan kuasa seperti Mahathir? Tidak lama sebelum ini Mahathir pernah mengkritik Najib kerana takut menggunakan kuasa sehingga kerajaan lemah yang diwarisinya menjadi bertambah lemah hari demi hari.
Sudahkah Najib menjadi pandai dan berani menggunakan kuasa atau mungkinkah Mahathir akan mengajar beliau cara-cara menjadi berani menggunakan kuasa sepertinya? (SH 16/02/2013)
 Tetapi

0

0

votes
Article Rating
Kongsikan artikel ini


Siapa Sebenarnya Lebih Berpotensi Mencetus Huru-Hara?

 Kehadiran sekumpulan mahasiswa yang menamakan diri mereka Gerakan Mahasiswa PRU 13 atau GM13 di Pekan telah mencetus kemarahan orang-orang Najib sehingga kumpulan mahasiswa itu diganggu, dimaki hamun malah ada mahasiswa perempuan yang dikasari serta ditarik tudung mereka. Walaupun kerajaan telah membuat keputusan membenarkan mahasiswa aktif dalam gerakan politik luar kampus dan bertanding dalam pilihanraya, insiden yang berlaku di Pekan iaitu kawasan pilihanraya Najib sendiri memperlihatkan bahawa UMNO dan Perdana Menteri sebenarnya masih tidak bersikap terbuka dalam perkara ini.
UMNO dan Najib sebenarnya hanya mahu mahasiswa menyokong UMNO dan kerajaan tetapi tidak bersedia membenarkan mahasiswa menyokong pihak lain.
Sebelum ini GM13 telah pun membuat keputusan untuk meletakkan calon mereka bertanding Pekan sebagai mesej bantahan golongan mahasiswa terhadap kepimpinan Najib. Blog ini sendiri beberapa bulan lalu ada menyiarkan artikel berdasarkan maklumat daripada sumber pelajar Universiti Malaysia sendiri tentang kemungkinan mahasiswa meletakkan calon menentang Najib dalam pilihanraya akan datang ini.
Kini semuanya sudah sahih. Mahasiswa akan bertanding di Pekan. Dan kehadiran mereka di Pekan baru-baru ini ialah untuk mengedarkan risalah kepada penduduk mengenai hasrat itu serta isu-isu yang melingkari kehidupan mahasiswa yang perlu diberi perhatian oleh kerajaan dan Najib. Ia sebagai petanda awal keseruisan mereka untuk meletakkan calon menentang Najib di Pekan.
Malangnya kehadiran mahasiswa itu telah menimbulkan rasa kurang senang segelintir puak dalam UMNO Pekan dan mereka telah dikacau-ganggu serta dikasari. Klip video mengenainya kini tersebar luas di dunia maya dan jelas memperlihatkan bagaimana UMNO Pekan yang dipimpin oleh Najib sebenarnya tidak bersikap terbuka dengan amalan demokrasi.
Najib seolah-olah tidak boleh diganggu oleh sesiapa sedangkan beliau sebelum ini mengatakan Anwar dan PR akan mencetuskan huru-hara jika kalah pilihanraya. Beberapa pemimpin UMNO lain termasuk Mahathir juga mengeluarkan kenyataan yang serupa. Anwar dan PR dianggap tidak akan berdiam diri jika kalah pilihanraya akan datang ini akan mencetuskan keadaan yang tidak aman. Keupayaan Anwar menggerakkan kebangkitan rakyat dalam beberapa isu seperti peristiwa Baling 1974, selepas dipecat daripada kerajaan pada 1998 dan beberapa siri demonstrasi sejak kebelakangan ini telah dijadikan sandaran untuk mengaitkan Anwar dan PR dengan huru-hara yang kononnya bakal berlaku itu.
Tetapi sekarang dengan sekumpulan puak dalam UMNO Pekan cuba berlagak samseng dan mencetuskan huru-hara terhadap mahasiswa di Pekan jelas membuktikan bahawa UMNO dan Najib bukan saja tidak sedia menerima kekalahan, malah tidak sedia menghadapi tentangan sekalipun. Jika benar bersikap terbuka dan kerajaan sendiri membenarkan mahasiswa aktif dalam politik, kehadiran mahasiswa di Pekan itu seharusnya disambut dengan tangan terbuka.
Walaupun kumpulan mahasiswa yang dikasari itu terpaksa pulang tergesa-gesa ke Kuala Lumpur kerana bimbang keselamatan diri terancam tetapi mereka tetap akan kembali lagi ke kawasan itu dengan matlamat yang sudah dimuktamadkan.
Selain di Pekan, beberapa insiden ala samseng dan kacau ganggu terhadap ceramah dan program PR juga sudah banyak kali didengari dan dilaporkan sebelum ini. Selain kenderaan dirosakkan dan bas jelajah merdeka Anwar disimbah cat, beberapa insiden lain yang berupa gangguan seperti merosakkan poster dan gangguan melalui kumpulan anak muda bermotosikal turut juga berlaku sejak kebelakangan ini.
Semua ini memperlihatkan seolah-olah UMNO dan BN mula menggerakkan sesuatu jika kalah pilihanraya nanti. Mereka bukan saja tidak sedia kalah di Pekan tetapi juga tidak sedia terlepas Putrajaya. Amaran Najib sebelum ini bahawa Putrajaya akan dipertahankan dengan apa cara sekali pun adalah cerminan awal bahawa tindakan ganas dan huru-hara bakal berlaku jika mereka kalah nanti.
Tetapi untuk melindungi hasrat terlindung itu, Anwar dan PR telah dituding akan mencetuskan huru-hara walaupun hakikatnya pembangkang di negara ini telah dapat menerima kekalahan dalam pilihanraya sejak 12 kali pilihanraya yang lalu lagi. Tiap kali pembangkang kalah, tiada huru-hara yang tercetus.
Berbeza dengan UMNO dan BN, mereka telah menang 12 kali pilihanraya yang lalu tetapi kemungkinan akan kalah kali ke 13 ini. Sudah tentu kuasa yang dipegang selama 12 kali pilihanraya itu mahu dipertahankan lagi. Keseronokan terlalu lama berkuasa mungkin menyebabkan nikmat kuasa itu tidak mahu dilepaskan semudah itu.
Walaupun UMNO berhujah bahawa mereka juga sedia menerima kekalahan dan huru-hara tidak pun berlaku setelah kalah di Selangor, Perak, Pulau Pinang, Kedah dan Kelantan dalam pilihanraya tetapi kekalahan di di peringkat negeri dengan kekalahan di peringkat Pusat adalah berbeza. Lagi pula dalam pilihanraya lalu, kekalahan di beberapa negeri itu tidak disangka dan mereka tidak sempat merancang sesuatu. Ketika itu mereka alpa dan tidak bersedia apa-apa.
Kali ini UMNO nampaknya macam sudah bersedia. Apa yang berlaku di Pekan dan beberapa insiden kacau-ganggu terhadap PR memperlihatkan UMNO dan BN lebih berpotensi mencetuskan huru-hara berbanding PR jika kalah dalam pilihanraya nanti.
Kebimbangan UMNO Pekan akan kemungkinan Najib bakal kalah di Pekan bukannya tidak berasas. Ini kerana Najib dalam pilihanraya 1999 cuma menang tipis 241 undi, malah ada laporan mengatakan Najib sebenarnya sudah pun tewas ketika itu. Ketika suasana cemas dan kelam-kabut waktu itu, tiba-tiba dikatakan muncul beberapa karung undi pos yang akhirnya menyebabkan Najib cuma menang 241 undi saja. Cemas tapi lega akhirnya.
Meskipun sejak hampir kalah pada 1999 itu, proses penambahan pengundi baru giat dijalankan di Pekan termasuk dakwaan wujudnya beberapa perkampungan baru yang dihuni oleh rakyat asing dan Najib menang dengan puluhan ribu undi dalam pilihanraya selepas itu tetapi hakikatnya bukanlah sesuatu yang mustahil Najib boleh dikalahkan di situ.
Kacau ganggu dan tindakan ala samseng terhadap mahasiswa di Pekan baru-baru ini tidak lebih memperlihatkan kebimbangan UMNO dan BN mengenai masa depan Najib sendiri. Kuasa Najib cuba dipertahankan dengan cara menakut-nakutkan penentangnya dan sudah tentu kumpulan ini akan mencetuskan kekacauan jika Najib tewas. Jika di Pekan ia boleh berlaku, tidak mustahil ia juga boleh digerakkan di tempat-tempat lain.
Malah jika di Pekan Najib cuba dipertahankan dengan lagak ala samseng dan ugutan, kuasa Najib di Putrajaya juga boleh dipertahankan dengan kaedah yang sama. Huru-hara dan kekacauan lebih berpotensi berlaku jika BN tewas dan Najib kehilangan jawatan Perdana Menterinya. (SH 17/02/2013)

0

0

votes
Article Rating
Kongsikan artikel ini


Sekali Lagi Najib Dimalukan Oleh Pengundi Cina

 Hasrat Najib menghadirkan diri di majlis sambutan Tahun Baru Cina Persatuan Dong Ziong sekurang-kurangnya mampu membawa hasil yang positif dan menggembirakan nampaknya tidak kesampaian. Meskipun beliau dilayan dengan baik dan dihidang dengan makanan yang menyelerakan, kunjungan itu tidak membawa apa-apa keuntungan kepada politik BN. Beliau pasti menyimpan kecewa dalam diam.
Najib yang hadir sejam lebih awal daripada kehadiran Anwar di majlis itu dilaporkan hanya dilayan biasa-biasa saja berbanding Anwar yang disambut lebih meriah dengan teriakan reformasi dan poster yang bertulis “Saya Sayang PM Baru Anwar”. Poster itu diubahsuai daripada poster “Saya Sayang PM” yang banyak ditabur di pelbagai majlis yang dihadiri Najib sebelum ini.
Mesej dan keberanian ramai pengunjung mengangkat poster yang telah diubahsuai itu ketika menyambut kedatangan Anwar jelas membuktikan bahawa pengundi Cina kekal dengan pendirian mereka selama ini iaitu menolak BN dan mahukan perubahan dalam pilihanraya akan datang ini.
Najib menjadi Perdana Menteri yang pertama menghadiri majlis sambutan Tahun Baru Cina Dong Ziong sejak persatuan itu ditubuhkan. Sejak ditubuhkan ia terkenal dengan sikap kritikalnya terhadap kerajaan dan tidak bersetuju dengan beberapa dasar kerajaan dalam bidang pendidikan yang melibatkan sekolah-sekolah Cina.
Selama bertahun-tahun persatuan itu dicop mirip pembangkang. Tetapi Najib cuba bersikap budiman dengan sudi hadir di majlis anjurannya sambil mengharapkan ada bekalan positif yang dapat dibawanya balik daripada majlis itu.
Harapan Najib melalui kunjungan itu berjaya menghasilkan kenangan yang manis dan menzahirkan reaksi positif daripada pengundi Cina tidak berhasil sama-sekali. Malah dengan sambutan yang lebih meriah diberikan ketika ketibaan Anwar bersama rombongannya jelas menggambarkan Anwar bersama janji perubahannya lebih melekat dihati pengundi Cina berbanding Najib.
Apa yang berlaku di majlis Dong Ziong itu sebenarnya mengesahkan lagi apa yang berlaku di majlis sambutan Tahun Baru Cina BN di Pulau Pinang beberapa hari sebelum itu di mana Najib dimalukan dengan jawapan “No” apabila beliau bertanya “Are You Ready For BN?”, adalah sesuatu yang sahih dan benar. Jika ada yang meragui teriakan “No” sebanyak tiga kali di Pulau Pinang itu sebagai tidak benar-benar tulen dan mungkin ciptaan belaka, keberanian menaikkan poster “Saya Sayang PM Baru Anwar” di Kajang itu memang sesuatu yang tidak dapat disangkal lagi kebenarannya.
Berbanding peristiwa di Pulau Pinang di mana cybertrooper UMNO sibuk mempertahankan Najib disebalik insiden teriakan “No” itu sehingga sanggup mengubahsuai klip video yang sama dengan jawapan “Yes” pula dan kemudian disebarkan dua hari kemudiannya tetapi dalam peristiwa di Kajang ini, tidak ada di kalangan mereka yang menafikannya. Maknanya, mereka mengakui memang berlaku penolakan terhadap Najib di kalangan pengundi Cina di majlis itu.
Hakikat bahawa Anwar disambut lebih meriah berbanding Najib juga tidak dinafikan oleh sesiapa.
Melihat kepada apa yang berlaku itu dan bagaimana kesan penyebaran insiden itu telah mempengaruhi ramai pengundi terutama mereka yang mempunyai akses internet, Mahathir sampai berkata perlunya penapisan dilakukan terhadap berita-berita yang disiarkan di alam maya kerana kononnya kebenarannya diragui. Mahathir sebenarnya bukan bimbang berita yang tidak benar tersebar melalui internet tetapi yang membimbangkannya ialah kerana dengan adanya internet, kepalsuan tidak lagi mempunyai tempatnya.
Selama ini media tradisional seperti akhbar dan tv dilihat begitu memonopoli kerja memesongkan pemikiran rakyat melalui propaganda tidak benar dan separuh benar untuk diterima oleh rakyat. Oleh kerana rakyat tiada sumber maklumat lain, maka semua yang disajikan melalui media tradisional itu selama bertahun-tahun dianggap sebagai wahyu kebenaran walaupun sebenarnya ia mungkin berupa teriakan syaitan.
Itulah yang berlaku selama ini. Dengan adanya internet, kepalsuan tidak lagi mampu bertahan lama. Kadang-kadang sebelum kepalsuan didendangkan, kebenaran sudah pun muncul terlebih dahulu.
Melalui apa yang berlaku kepada Najib di dua majlis sambutan Tahun Baru Cina itu, tidak syak lagi bahawa pengundi Cina kekal tidak mahu bersama Najib dan BN biar bagaimana pun propaganda lain turut dihebohkan. Bukti nyata yang diperolehi melalui dunia internet bukan saja mampu menyerlahkan kebenaran, malah menjadikan kebenaran itu juga mudah disebarluaskan.
Dengan sikap konsisten pengundi Cina yang ditunjukkan itu, nasib dan masa depan MCA serta Gerakan, rakan kongsi UMNO dalam BN sudah boleh dinilai gelap atau kelabunya. Dalam masa yang sama, nasib Najib, UMNO dan BN juga sudah boleh dibaca penyudahnya. (SH 18/02/2013)

0

0

votes
Article Rating
Kongsikan artikel ini


Setelah 22 Tahun Diabaikan, Tiba-Tiba Peneroka Felda Disayangi Mahathir

 Apabila tiba-tiba Mahathir mengingatkan para peneroka Felda supaya mengingati jasa kerajaan yang mewujudkan tanah rancangan itu dan tidak menggigit tangan pihak yang membantu mereka, ramai yang ketawa kecil dengan sikap bekas Perdana Menteri itu. Nasihatnya kepada peneroka Felda itu tidak lebih menunjukkan sikap terdesaknya yang menjadi wakil tidak rasmi UMNO dan BN bagi mendapatkan undi Melayu setelah pengundi Cina menunjukkan sikap yang nyata menolak BN yang telah mendakap kuasa selama lebih 54 tahun lalu.
 .
 Kenapa hanya sekarang beliau ingat kepada peneroka Felda sedangkan selama 22 tahun menjadi Perdana Menteri, peneroka Felda begitu jauh di hatinya? Itulah antara pertanyaan sinis ramai orang mengenai sikap Mahathir yang memberi nasihat kepada peneroka Felda itu.
Apakah nasihat Mahathir itu mahu didengari oleh para peneroka Felda sedangkan selama ini Mahathir tidak pernah memperdulikan mereka. Apabila mengambil alih kuasa Perdana Menteri pada 1981, Mahathir telah membawa keluar Malaysia daripada negara pertanian kepada negara perindustrian. Beliau memperkenalkan dasar pandang ke timur, mewujudkan industri berat, merangka pembangunan yang hebat-hebat dan sentiasa mempunyai sikap mendongak ke langit.
Dunia pertanian dinombor-duakan. Orang kampung dan luar bandar bukan lagi keutamaan. Rasanya sepanjang menjadi Perdana Menteri juga Mahathir tidak pernah menjejak ke mana-mana tanah rancangan Felda untuk bertemu dan menyelami kehidupan para peneroka. Rumput sudah dilupakan dan tidak dipandang lagi.
Tidaklah salah mengalih kepada negara industri tetapi larian Mahathir ke arah itu sehingga beliau melupakan hakikat bahawa sebahagian besar rakyat negara ini adalah orang kampung dan penduduk luar bandar yang mana peneroka Felda adalah sebahagian daripadanya. Beliau benar-benar menjadi Melayu yang lupa.
Hari ini apabila kedudukan BN cukup genting akibat penolakan rakyat, yang sebahagian besar sebab penolakan itu adalah berpunca daripada sikap Mahathir sendiri sepanjang memegang kuasa yang gemar mengamalkan sikap pecah dan perintah, tiba-tiba peneroka Felda menjadi penting kepada UMNO, BN dan Mahathir. Ketika gah berkuasa, nilai peneroka Felda dan pengundi luar bandar hanyalah sehelai kain batik dan kain pelikat saja, itupun hanya diberikan lima tahun sekali.
Undi peneroka Felda menjadi penting sehingga turut menjadi keutamaan Mahathir ialah kerana tanah rancangan Felda merangkumi 54 kawasan Parlimen yang mana dalam pilihanraya lalu, hanya dua daripadanya dimenangi oleh Pas. Undi peneroka adalah penentu dan kiranya tidak dijaga seumpama menatang minyak yang penuh, tidak mustahil daripada 54 kawasan itu, 10 atau 15 daripadanya akan jatuh ke tangan Pakatan Rakyat.
Jika itu berlaku, habislah kuasa BN. Dengan undi bukan Melayu tidak lagi memihak kepada BN, barulah kini undi peneroka Felda menjadi penting. Mereka bukan saja dijaga dan dibelai, malah sering diberi ganjaran demi ganjaran. Hanya setelah undi Cina tidak memihak, barulah undi Melayu dianggap bernilai.
Najib memang sejak sekian lama memberi perhatian kepada Felda. Sejak Timbalan Perdana Menteri, Felda dibawah kendalian kuasanya. Namun Najib juga penuh dengan masalah yang menyebabkan undi peneroka juga berpecah. Tetapi dengan Mahathir sendiri turut memberi perhatian kepada peneroka Felda, tidak lain membuktikan ketakutan yang amat sangat dalam dirinya akan kehilangan kuasa BN dalam pilihanraya akan datang ini. Daripada 28 juta rakyat Malaysia, Mahathir barangkali menjadi orang paling takut jika BN tumbang dan hilang kuasa. Sebabnya mungkin pelbagai dan hanya beliau yang tahu punca sebenarnya.
Kalau tidak kerana takut yang amat sangat, mana mungkin Mahathir mahu mencemar duli bertemu peneroka Felda. Dunia Felda bukan mainannya. Dunia Mahathir ialah projek mega, KLCC, KLIA atau membelasah Amerika.
Itupun pertemuan Mahathir dengan peneroka Felda itu tidak diadakan di tanah rancangan di hujung gunung atau jauh di pedalaman. Sebaliknya 3000 peneroka itu diangkat ke PWTC, di dewan yang nyaman dan sejuk untuk mendengar amanat dan nasihat daripada bekas Perdana Menteri yang selama ini mengabaikan mereka.
Kata-kata dan nasihat Mahathir supaya mengenang budi dan kemudian membalasnya dengan undi, mungkin didengari dan mungkin juga hanya ibarat angin lalu kepada sebahagian peneroka. Jika peneroka tidak mahu mendengar nasihat Mahathir itu, ia bukanlah salah mereka. Ia salah Mahathir sendiri.
Pertama, kerana Mahathir selama ini telah mengabaikan peneroka Felda dan lebih gemar memberi tumpuan kepada aspek lain. Walaupun Mahathir menyebut Felda ditubuhkan oleh kerajaan tetapi peneroka tidak terasa sentuhan Mahathir ada di situ. Sentuhan Mahathir lebih banyak di Langkawi berbanding tanah rancangan Felda. Malah Mahathir lebih kerap ke Amerika berbanding tanah Felda.
Jadi, bagaimana peneroka Felda mahu mendengar nasihat orang seperti itu.
Yang keduanya, Mahathir sendiri menunjukkan contoh tidak baik dalam konsep berbudi dan membalas budi ini. Catur politiknya sehingga menduduki kerusi Perdana Menteri penuh dengan amalan pecah dan perintah, buang kawan dan menolak orang yang menaikkannya. Lebih dari itu, UMNO yang berjaya menjadikannya Perdana Menteri bukan saja sanggup “dibunuhnya” malah kemudian ditinggalkan hanya kerana tidak bersetuju dengan seorang Perdana Menteri yang dipilihnya sendiri.
Di manakah sikap mengenang budinya?
Maka itu, amatlah malang jika masih ada peneroka yang mahu mengambil nasihat Mahathir itu sebagai azimat. (SH 20/02/2013)

0

0

votes
Article Rating
Kongsikan artikel ini


Anak Bekas PM Tak Semestinya Boleh Jadi Pemimpin Hebat

 Dilaporkan baru-baru ini tentang penolakan beberapa ADUN Kedah tentang ura-ura mahu menjadikan Mukhriz Mahathir sebagai Menteri Besar Kedah kiranya UMNO berjaya menawan negeri itu dalam pilihanraya akan datang. Secara terbuka mereka menyifatkan kedudukan Mukhriz sebagai anak bekas Perdana Menteri bukanlah suatu kelebihan baginya untuk mengisi jawatan itu.
Ada juga yang menyifatkan cabaran menyandang jawatan di peringkat negeri berbeza dengan Pusat dan oleh kerana Mukhriz sudah menjadi timbalan menteri sekarang, tidak semestinya beliau boleh sewenang-wenangnya dijadikan pemimpin tertinggi di peringkat negeri pula.
Ia nampaknya seperti amaran atau ancaman kepada UMNO sendiri.
Walaupun Mahathir dihormati oleh pemimpin UMNO Kedah dan jasanya sebagai Perdana Menteri selama 22 tahun sentiasa dihargai, tetapi penghormatan itu tidak meleleh kepada anaknya. Secara halusnya penolakan beberapa ADUN Kedah tentang hasrat menjadikan Mukhriz sebagai bakal Menteri Besar itu pastinya menjejaskan peluang UMNO untuk merampas kembali negeri itu jika masalah ini tidak diselesaikan dengan baik.
Malah jika Mukhriz bertanding juga di kerusi DUN nanti, tidak mustahil sabotaj akan berlaku daripada kalangan UMNO sendiri yang akhirnya menyebabkan kekalahan UMNO dapat diketahui lebih awal lagi.
Selain Mukhriz, ada dua lagi anak bekas Perdana Menteri berada dalam UMNO dan kerajaan. Mereka ialah Najib dan Hishammuddin.
Najib yang kini menjadi Perdana Menteri sedang berhempas-pulas mempertahankan jawatannya. Beliau bukan saja diasak oleh pembangkang dan pengundi yang mempertikaikan kepimpinannya yang disifatkan terlalu banyak kelemahan, bahkan dalam UMNO sendiri ramai yang menolak kepimpinannya.
Beliau bukan saja dianggap tidak mewarisi ciri-ciri kepimpinan ayahnya, Tun Razak yang pernah disanjung dan dinobatkan sebagai Bapa Pembangunan Malaysia, malah juga dianggap berbeza langit dengan bumi dengan ayahnya itu.
Tidak perlu dihuraikan satu persatu kelemahan dan masalah yang dihadapi oleh Najib, semuanya sudah banyak didedahkan kepada umum melalui pelbagai media yang tidak ada satu pun berani dinafikan secara konkrit olehnya.
Begitu juga dengan seorang lagi anak bekas Perdana Menteri, Hishammuddin yang kini menjadi Menteri Dalam Negeri dan Naib Presiden UMNO. Kelemahan dan ketidakmatangan beliau dilihat begitu ketara terutama dalam isu Bersih, terlibat dalam campurtangan urusan polis sebagaimana yang didakwa oleh Musa Hassan dan ketidakyakinan rakyat yang menurun dengan mendadak terhadapnya atas pelbagai isu yang melibatkan polis, keselamatan awam, jenayah dan sebagainya.
Faktanya yang salah dalam menyerang DAP yang didakwa tidak menghantar laporan tahunan mesyuarat baru-baru ini sangatlah memalukan. Tidak wajar seorang Menteri Dalam Negeri bercakap sesuatu berdasarkan maklumat yang tidak betul dari pegawai bawahannya. Jika berlaku kes yang berkaitan keselamatan negara, tindakan beliau mengeluarkan kenyataan berdasarkan fakta yang salah itu pastinya boleh mengundang bahaya yang besar kepada negara.
Anak Hussein Onn itu dianggap terlalu banyak retorik dalam berbicara. Hujah dan cakapnya tidak pernah meyakinkan. Walaupun ayahnya seorang yang lembut ketika menjadi Perdana Menteri tetapi ketegasannya dalam memimpin negara dan UMNO diketahui oleh ramai orang yang pernah bekerja dengannya dan sering diperbualkan oleh kalangan veteran UMNO sendiri.
Hishammuddin bukan saja berbeza dengan ayahnya, bahkan dianggap sebagai Menteri Dalam Negeri yang paling lemah dalam sejarah negara. Berbanding Tun Dr Ismail, Ghazali Shafie, Musa Hitam dan lain-lainnya yang pernah menyandang jawatan itu, Hishammuddin berada di kedudukan tercorot dari segi prestasinya.
Dengan Najib yang menerima kesan penolakan paling hebat, Hishammuddin di tempat kedua dan kini menjangkit pula kepada Mukhriz, hakikat yang nyata ialah jawatan sebagai pemimpin bukanlah sesuatu yang boleh diwarisi. Sepertimana orang tua-tua dulu selalu bercakap, seorang ulama atau mufti tidak dapat menjamin anaknya juga berjaya menjadi ulama atau mufti, begitulah sebenarnya dengan kerjaya sebagai pemimpin. Ia bukan seperti harta pusaka yang boleh diwariskan turun-temurun.
Najib mungkin bernasib baik dapat menyamai pencapaian ayahnya sebagai Perdana Menteri, tetapi beliau tidak dapat menyamai wibawa, kepimpinan, kebijaksanaan, sanjungan dan penghormatan seperti ayahnya.
Hishammuddin dan Mukhriz juga mungkin mempunyai hasrat menyamai pencapaian ayah mereka masing-masing tetapi laluan tidaklah semudah yang disangkakan. Tiket sebagai anak bekas Perdana Menteri tidak menjamin karpet merah terbentang dengan sendirinya. Kedua-dua mereka juga sangat berbeza dengan ayah masing-masing yang pernah menjadi Perdana Menteri.
Bahkan kelemahan yang terpamer dalam kepimpiman Najib mungkin menjadikan laluan Hishammuddin dan Mukhriz menjadi bertambah sukar lagi. Ini kerana terbukti sudah bahawa ketiga-tiga anak bekas Perdana Menteri ini gagal menjadi sehebat ayah mereka. Najib sudah sarat dengan pertikaian, Hishammuddin dan Mukhriz pula mula terkesan perkara yang sama.
Kedudukan sebagai anak bekas Perdana Menteri bukan lagi jaminan yang mutlak untuk ahli UMNO dan rakyat menerima mereka sebagai pemimpin dengan mudah. (SH 22/02/2013)

0

0

votes
Article Rating
Kongsikan artikel ini


PI Bala Kembali Untuk Memberi Bala Kepada Najib

 Najib dikhabarkan akan membubarkan Parlimen hari ini, 22 Februari atau selewat-lewatnya Isnin depan bagi membolehkan PRU 13 diadakan pada cuti persekolahan selama seminggu yang bermula 23 Mac depan. Tidak dipastikan bagaimana khabar angin ini muncul dan sebegitu ramai orang bercakap mengenainya. Tetapi sehingga ini belum ada kesahihan tentang khabar angin itu. Tidak dipastikan lagi sama ada Parlimen jadi dibubarkan atau tidak.
Namun disebalik bertiup kencangnya khabar angin mengenai tarikh pilihanraya itu, tiba-tiba muncul berita mengenai penyiasat persendirian yang membuat dua akuan bersumpah berbeza dalam kes pembunuhan Altantuya, Balasubramanian atau PI Bala yang dikhabarkan akan kembali menetap di Malaysia mulai Ahad ini setelah menjadi pelarian selama beberapa tahun di India.
Beliau bukan kembali dengan tangan kosong kali ini. Beliau kembali dengan hati dan perasaan untuk turut sama menumbangkan BN dan menjatuhkan Najib. Bala dalam emailnya kepada Malaysiakini memberitahu, selepas kembali nanti beliau akan menjelajah ke seluruh negara bagi membantu PR memenangi pilihanraya akan datang ini.
Sambil mengharapkan kepulangannya tidak menghadapi apa-apa masalah dengan Imigresen, Bala kelihatan mempunyai kesungguhan untuk bekerja keras menjatuhkan Najib yang selama ini dianggap menganiayanya dalam isu akaun bersumpah itu. Beliau mahu membalas penganiayaan itu dengan kejatuhan BN.
Mungkin dalam jelajahnya nanti, Bala akan menceritakan bagaimana beliau dipaksa menafikan akaun bersumpah pertamanya yang mengaitkan Najib dalam kes pembunuhan model Mongolia, Altantuya dan kemudian membuat akaun bersumpah kedua yang menafikan pula penglibatan Najib dalam kes itu.
Tidak mustahil juga Bala akan menceritakan siapa yang ditemuinya dalam proses membuat akaun bersumpah itu, siapa yang merangka akuan tersebut, siapa yang membayarnya dan berapa jumlahnya serta pelbagai perkara berkaitan yang menjadi persoalan ramai selama ini.
Jika ini benar-benar berlaku nanti, Najib mungkin mungkin sesak nafas dibuatnya. Rambutnya pula mungkin luruh sama. Di ketika pilihanraya makin hampir dan tidak boleh ditangguh lagi, timbulnya isu-isu sebegini tentulah benar-benar menyesakkan dada Perdana Menteri.
Sebelum ini, Deepak telah membuat pelbagai siri pendedahan mengenai Najib dan Rosmah yang turut membuatkan Najib bertambah pening kepala dan dipercayai tarikh pembubaran Parlimen terus ditangguh adalah kerana munculnya isu Deepak sejak beberapa bulan lalu.
Kini selepas Deepak menyusahkan Najib, giliran Bala pula menyusahkannya. Sekali imbas, kemunculan Bala tidak jauh berbeza kesannya kepada Najib dalam menghadapi pilihanraya dan mengharapkan sokongan rakyat. Pelbagai transformasi, janji, gula-gula, pemberian BR1M dan sebagainya mungkin tidak mampu menampung kemerosotan sokongan yang bakal diterima Najib dan BN berikutan munculnya Deepak sebelum ini dan Bala pula sekarang ini.
Dengan kemunculan Bala secara tiba-tiba ini, tidak mustahil Najib akan menangguh lagi tarikh pilihanraya. Mengadakan pilihanraya di ketika semua orang masih terpukau mendengar cerita dan pendedahan Bala, mungkin merupakan tindakan sengaja menempah maut dan mengundang bala.
Dengan isu Deepak yang masih tidak terjawab, muncul pula Bala, harapan Najib untuk mempertahankan kuasa Perdana Menterinya mungkin bertambah sukar. Rakyat akan menilai Najib sebagai pemimpin yang terlalu banyak masalah peribadi dan tidak layak lagi tinggal lebih lama di Seri Perdana.
Tetapi untuk menangguh tarikh pilihanraya pula, tempohnya tidak banyak lagi. Sehingga 28 April, Parlimen mesti dibubarkan atau ia akan terbubar dengan sendirinya selepas tarikh itu.
Jika ada kuasa ajaib yang membolehkannya menangguhkan lagi tarikh pilihanraya, mungkin perkara itulah yang menjadi keutamaan Najib dalam sehari dua ini. Tetapi beliau tidak ada lampu Aladdin atau Superman yang boleh membantunya. Disisinya hanya ada Rosmah, isteri kesayangannya dan Mahathir yang mungkin boleh memberi nasihat serta bantuan.
Namun, kedua-dua mereka itu kadangkala lebih menjadi beban daripada menjadi aset kepadanya. Timbalannya, Muhyiddin pula hanya menunggu masa andainya BN menang tipis untuk memulakan silat dan menyingkirkan Najib daripada Seri Perdana.
Bala kembali dalam waktu yang sesuai untuk memberi bala kepada Najib. (SH 22/02/2013)

0

0

votes
Article Rating
Kongsikan artikel ini


Najib Hanya Berintergriti Jika Berani Menjawab Dakwaan Deepak Dan Bala

 Minggu lalu Najib telah menandatangai ikrar intergriti pilihanraya bagi menunjukkan beliau seorang yang berintergriti dan pernyataan komitmennya membanteras rasuah khususnya menjelang pilihanraya umum akan datang. Beliau menandatangai ikrar anjuran Tranperancy International itu bersama beberapa pemimpin UMNO dan BN yang lain.
Secara umumnya ikrar intergriti pilihanraya adalah kontrak sosial sukarela kepada calon-calon PRU 13 sebagai ikrar mereka untuk mempromosi intergriti, urustadbir kerajaan yang baik, ketelusan dan akauntabiliti serta mempertahan keluhuran undang-undang.
Empat ikrar intergriti yang ditandatangani itu ialah:
 1) Calon mestilah melihat prinsip kebenaran, etika dan telus termasuk tidak menerima atau memberi rasuah atau terlibat dalam apa cara perlakuan rasuah,
 2) Calon mesti mempertahan dan memberi keutamaan kepada kepentingan rakyat seluruhnya,
 3) Calon mesti mempraktik urustadbir kerajaan yang baik dan telus,
 4)Calon mesti terikat dengan undang-undang dan peraturan yang terpakai di Malaysia.
Dengan menandatangani ikrar itu, Najib cuba menunjukkan beliau seorang yang berintergriti dan bebas daripada sebarang perlakuan yang bertentangan dari segi moral serta undang-undang sebagai seorang pemimpin. Sebab itu, selepas menandatangai ikrar itu, beliau sempat menyindir pemimpin Pakatan Rakyat yang didakwanya takut menandatangani ikrar yang sama kerana cuba menyembunyikan sesuatu daripada rakyat.
Tetapi lama sebelum itu, Najib telah turut dikaitkan dengan pelbagai perkara yang menjejaskan intergritinya sebagai pemimpin. Ia meliputi dakwaan beliau campurtangan dalam pemberian kontrak tambahan LTR Ampang kepada seorang rakannya, pemberian banyak kontrak kepada tauke muda bangsa Cina, Jho Low, komisyen kapal selam yang diterima Razak Baginda, perbelanjaan mewah isteri dan keluarganya serta pelbagai lagi. Jika dibariskan satu demi dakwaan mengenainya yang pernah tersiar di pelbagai media, mungkin memakan tiga hari untuk menulisnya.
Tidak lama sebelum ini pula, muncul seorang lelaki bernama Deepak mendedahkan pelbagai perkara mengenai salahlaku Najib dan isterinya, termasuk dakwaan keluarga Najib menerima rasuah daripadanya sebanyak RM8 juta, perbelanjaan membeli barang kemas mewah untuk Rosmah serta campurtangan dalam memberi arahan kepada Bousted Holding untuk mengambil alih projek Puspahanas yang turut dikaitkan dengan Ketua Wanita UMNO Selangor, Raja Ropeeah Raja Abdullah.
Semalam pula, P Bala, penyiasat persendirian yang terlibat dalam kes pembunuhan Altantuya telah kembali ke Malaysia dengan hasrat untuk mendedahkan kebenaran mengenai misteri di sebalik pembunuhan model Mongolia yang turut dikaitkan dengan Najib itu. P Bala yang disambut meriah setibanya di KLIA juga bersumpah bahawa akuan bersumpah pertamanya yang mengaitkan Najib dengan Altantuya adalah benar manakala akuan bersumpah kedua yang dipaksakan keatasnya adalah palsu.
Dalam semua dakwaan yang dihadapkan kepadanya, Najib jarang memilih untuk menjawab dan bersikap telus. Dalam kes Deepak, beliau hanya berkata ringkas, lelaki itu tidak boleh dipercayai.
Dengan kepulangan P Bala ini, tak pula apa jawapan Najib mengenainya. Mungkin beliau akan mengaitkannya dengan beberapa pemimpin Pakatan Rakyat dan menyifatkannya sebagai agenda pilihanraya semata-mata.
Sebagai seorang yang telah menandatangai ikrar intergriti, itu bukanlah jawapan yang dikehendaki oleh rakyat dan pengundi. Jika benar telus dan berintergriti, Najib seharusnya tampil dengan berani menjawab segala tuduhan itu berserta dengan hujah dan bukti-buktinya. Jika dirasakan beliau dianiaya melalui dakwaan tidak benar pula, beliau sepatutnya mengheret mereka yang berkenaan ke mahkamah untuk menentukan kebenaran.
Malangnya, semua tindakan itu tidak berani diambil oleh Najib. Beliau banyak menyebut perkataan telus tetapi sikapnya tidak menunjukkan ketelusan. Beliau cuba menjadi seorang yang berintergriti sehingga sanggup menandatangani ikrar mengenainya tetapi perlakuan serta perbuataan sama sekali jauh tersasar daripadanya.
Najib seolah-olah mempunyai dua wajah yang berbeza dan tidak mempunyai perasaan malu mempamerkan dua wajahnya itu. Sementara banyak persoalan bermain di fikiran rakyat mengenai sikap dan kepimpinannya, beliau cuba menutupnya dengan menunjukkan watak lain yang seolah-olah beliau bersih daripada segala noda dan perlakuan yang tidak sewajarnya sebagai seorang pemimpin.
Untuk membuktikan ketelusan dan intergritinya,sekurang-kurangnya menjelang pilihanraya umum ini, persoalan dan dakwaan yang dibangkitkan oleh Deepak dan P Bala adalah asas untuk menguji dan menilai semula wibawanya sebagai pemimpin. Selagi tidak berani menjawab dan menunjukkan kebenaran dalam perkara itu, menandatangani sejuta ikrar intergriti pun tidak membawa makna, bukan saja saja kepada dirinya tetapi juga kepada rakyat seluruhnya.
Masih belum terlambat untuk Najib membuktikannya. Soalnya, sama ada beliau mahu menjadi seorang yang ikhlas kepada diri dan Tuhannya atau ikrar intergriti itu semata-mata agenda pilihanraya saja. (SH 25/02/2013)

0

0

votes
Article Rating
Kongsikan artikel ini


Bagaimana Agaknya Nasib Mahathir Jika Anwar Jadi PM?

 Mahathir bersuara lagi. Terbaru beliau menyatakan bahawa Anwar akan mengamalkan nepotisme dan kronisme jika berjaya menjadi Perdana Menteri. Dengan mengambil contoh isteri dan anak Anwar yang menjadi Presiden dan Naib Presiden PKR serta bekas Setiausaha Sulitnya, Azmin Ali sebagai Timbalan Presiden PKR, Mahathir sekali lagi menyerang Anwar. Tujuannya tidak lain ialah supaya rakyat tidak memberi kemenangan kepada Pakatan Rakyat dan Anwar tidak berjaya menjadi Perdana Menteri.
Sebelum ini sudah beberapa kali Mahathir bersuara mengenai Anwar dan Pakatan Rakyat. Pantang ada kesempatan, Mahathir pasti melibas musuh politik nombor satunya itu.
Beliau pernah mengingatkan rakyat agar jangan terlalu obses mahu menukar kerajaan kerana katanya kerajaan baru belum tentu menjanjikan kebaikan berbanding BN yang sudah banyak berjasa. Hujahnya ialah negara-negara Arab yang bertukar kerajaan, sebahagiannya masih tidak aman sehingga sekarang.
Mahathir juga pernah mengecam Anwar sebagai pembawa budaya demonstrasi kepada Malaysia. Katanya, sejak dulu Anwar sering menggunakan demonstrasi untuk mencapai cita-cita politiknya. Selain itu, Mahathir juga sering membuat pelbagai dakwaan terhadap Pas, DAP, PKR dan Pakatan Rakyat dengan pelbagai perkara lainnya. Seringnya beliau menjadikan isu kaum dan agama untuk melaga-lagakan parti-parti dalam PR dengan harapan keyakinan rakyat makin berkurangan terhadap gabungan pembangkang itu.
Pendeknya, serangan Mahathir terhadap Anwar dan PR sentiasa bertali arus dan tidak pernah ada kesudahannya. Jika mahu dikumpulkan kecamannya itu, sudah boleh dibuat buku tebal yang memerlukan beberapa hari untuk membacanya.
Namun yang jelasnya, semua kecaman dan serangan Mahathir itu menggambarkan ketakutannya BN akan tumbang dan PR akan mengambil alih Putrajaya. Yang lebih ditakutinya ialah jika Anwar berjaya menjadi Perdana Menteri akhirnya.
Daripada 28 juta rakyat Malaysia, tampaknya Mahathirlah yang paling takut jika BN tumbang dan Anwar menjadi Perdana Menteri, malah ketakutannya melebihi ketakutan Najib yang akan kehilangan jawatan Perdana Menteri atau Muhyiddin yang tidak tercapai hajat mendiami Seri Perdana andainya BN tewas dalam pilihanraya nanti.
Mungkin yang ingin dipertahannya ialah ego dan legasinya, walaupun tidak dinafikan kepentingan anak-anaknya dalam perniagaan dan politik turut menjadi keutamaannya.
Walaupun Anwar berkali-kali menyebut beliau tidak berdendam dengan Mahathir dan keinginannya menduduki Putrajaya hanyalah untuk menyelamatkan negara daripada dasar pemerintahan BN yang penuh kepincangan, rasuah dan salah guna kuasa, hakikatnya tiada jaminan keselesaan Mahathir sebagai seorang pesara tidak diusik langsung jika beliau mengambil alih kuasa. Sudah banyak contoh di beberapa negara, bekas pemimpin yang diheret ke muka pengadilan atas pelbagai kesalahan yang pernah dilakukan ketika berkuasa dulu.
Apatah lagi jika setelah menjadi PM nanti, desakan rakyat yang mahu Mahathir diadili menjadi bertambah kuat sehingga sukar Anwar menolaknya. Lebih sukar beliau menolak desakan rakyat itu andainya dengan membawa Mahathir ke muka pengadilan, mampu pula melonjakkan sokongan rakyat dan sanjungan dunia terhadapnya.
Beberapa pemimpin UMNO sendiri tidak menafikan hakikat itu. Kata mereka, meskipun sekarang Anwar mengatakan beliau tidak berdendam dengan Mahathir tetapi itu bukanlah jaminan tiada sebarang tindakan akan dilakukannya terhadap bekas Perdana Menteri itu, lebih-lebih lagi apa yang dilakukan Mahathir terhadap Anwar adalah sesuatu yang dahsyat dan penuh penghinaan.
Membayangkan hakikat itulah barangkali yang membuatkan Mahathir sering terganggu lenanya. Lantaran itu, selagi terdaya, beliau akan berusaha menghalang kemaraan Anwar.
Dari sudut yang lain, jika pun tiada tindakan diambil terhadap Mahathir selepas Anwar menjadi Perdana Menteri, dengan kejayaan Anwar akhirnya menguasai Putrajaya juga, ia sudah cukup memalukan Mahathir sendiri. Ketika itu, beliau mungkin tidak bernilai lagi dan cakapnya pun tidak mahu didengari lagi. Legasinya dan pengaruhnya akan terpadam serta-merta.
Jika BN terus menang dan Najib kekal lagi sebagai Perdana Menteri, belum tentu juga Mahathir mempunyai pengaruh yang sama. Ketika itu, Najib mungkin sudah mempunyai keberanian mempamerkan belangnya sendiri sebagai pemimpin nombor satu negara dengan meletakkan orang-orangnya di beberapa posisi penting negara serta tidak lagi memperdulikan nasihat Mahathir.
Najib mungkin tidak mahu lagi terikat dan dibayangi oleh Mahathir. Dalam masa yang sama, isteri Perdana Menteri, Rosmah pastinya menjadi lebih berkuasa dan Mahathir secara automatik menjadi tidak penting lagi. Jika beberapa bulan lalu ketika Rosmah diberi penghormatan melancarkan kapal tentera laut, Gagah Samudera di mana Mahathir terpaksa berdiri di belakangnya bersama Zahid Hamidi, pemandangan seperti itu mungkin lebih kerap dapat dilihat jika Najib kekal lagi sebagai Perdana Menteri selepas pilihanraya nanti.
Mahu tidak mahu, jika Najib kekal lagi, Mahathir bukan saja akan kerap kelihatan di belakang Najib, bahkan juga kerap membiarkan Rosmah berada di depannya demi memastikan masa depan anak-anak dan keluarganya terpelihara. Dengan Najib kekal lagi sebagai Perdana Menteri, walaupun Mahathir masih relevan ketika itu tetapi darjat dan kepentingannya, baik dalam UMNO mahu pun di kalangan rakyat, pastinya mulai menurun.
Nasib Mahathir hanya lebih baik jika BN menang tipis dan perubahan kepimpinan dalam UMNO dan kerajaan menjadi suatu keperluan untuk menghadapi pilihanraya yang seterusnya. Sebagai Timbalan Perdana Menteri sekarang, Muhyiddin mungkin menjadi pilihan Mahathir untuk ditonjolkan bagi menggantikan Najib.
Dengan Muhyiddin menjadi Perdana Menteri, beliau tiada pilihan selain menggunakan Mahathir untuk membantunya menguatkan UMNO dan kerajaan yang baru diambil-alihnya. Beliau akan terus bersuara dan kekal penting, baik dalam UMNO dan kerajaan. Kepentingan anak-anaknya dalam politik dan perniagaan juga akan terus terjamin.
Maka itu, untuk memastikannya terus relevan, Mahathir bukan saja tidak mahu BN tumbang dan Anwar menjadi Perdana Menteri tetapi juga tidak mahu BN menang cemerlang dan Najib kekal lagi Putrajaya. Hanya Muhyiddin akan menjadikannya kekal relevan.(SH 26/02/2013)

0

0

votes
Article Rating
Kongsikan artikel ini


Jika BN Menang, Najib Pun Belum Pasti Kekal Sebagai PM

 Isu jawatan Perdana Menteri jika PR berjaya menawan Putrajaya kembali menjadi perbualan ramai. Jika sebelum ini Anwar sudah disebut oleh banyak pihak sebagai bakal PM daripada PR, kini seolah-olah ia belum dimuktamadkan lagi. Bakal PM ke 7 Malaysia nampaknya masih menjadi tanda-tanya. Mungkin Anwar, mungkin Haji Hadi Awang dan mungkin juga sesiapa saja. Jawatan itu nampaknya akan dibiarkan terbuka sehinggalah tiba waktunya ia diumumkan.
Bahkan dikatakan terdapat beberapa pihak dalam Pas yang mahukan Tengku Razaleigh sebagai PM berbanding Anwar Ibrahim. Nampak seperti ada perpecahan dalam Pas tetapi sebenarnya ia menunjukkan ruang untuk menyuarakan pandangan dan berbincang sentiasa terbuka dalam parti itu.
Ketika pelancaran manifesto PR baru-baru ini, isu itu bergema lagi walaupun dari segi mood dan penerimaan umum dalam PR hampir bersetuju bahawa jawatan itu memang milik Anwar Ibrahim. Tetapi Anwar sendiri cuba berahsia mengenai perkara itu dengan mengatakan ia akan diputuskan kemudian secara konsensus antara Pas, Pkr dan DAP. Ia bukan suatu masalah bagi PR, tambah Anwar lagi.
Timbalan Presiden Pas, Mohamad Sabu pula berkata, calon PM daripada PR sudah ada tetapi hanya akan diumumkan selepas keputusan pilihanraya diketahui. Sementara DAP pula berulangkali menyatakan bahawa calon PM dari PR ialah Anwar.
Sementara isu jawatan PM tidak menggugat semangat ahli dan penyokong PR untuk melakukan perubahan dalam pilihanraya akan datang, UMNO sebaliknya cuba menjadikan isu itu sebagai modal baru untuk menggugat keyakinan rakyat terhadap PR. PR dituduh tidak sepakat dalam banyak perkara, sehingga siapa bakal PM pun dikatakan gagal mencapai persefahaman.
Sejak sekian lama, PR secara umumnya sudah menerima Anwar ialah individu yang bakal mengisi jawatan PM jika mereka berjaya menumbangkan BN. Tanpa menafikan kewibawaann Haji Hadi dan tokoh-tokoh lain, tindakan PR meletakkan konsensus sebagai asas keputusan siapa bakal PM menunjukkan mereka bersikap terbuka dan matang.
Sementara itu, terdapat juga pihak dalam Pas yang mahukan calon PM mestilah datangnya daripada parti yang paling banyak memenangi kerusi dalam pilihanraya nanti. Meskipun jumlah pembahagian kerusi belum diputuskan tetapi DAP sudah membuat pengumuman bahawa mereka hanya bertanding antara 40 hingga 50 kerusi sahaja manakala selebihnya akan ditandingi oleh Pas dan Pkr.
Ini bermakna siapa bakal PM tetap Melayu Islam sama ada dari Pas atau Pkr. Ia tidak mungkin dari DAP. Soal Anwar atau Haji Hadi bukanlah persoalan besar kerana akhirnya ia akan diputuskan secara konsensus dan bersama antara ketiga-tiga parti itu. Inilah amalan PR. Ia sebenarnya sudah diamalkan PR dalam pilihanraya lalu. Khalid Ibrahim misalnya hanya diputuskan sebagai MB Selangor selepas keputusan pilihanraya diketahui dan ia tidak pernah disebut sebelum itu.
Dengan kemungkinan calon PM daripada Pas atau Pkr, Anwar atau Haji Hadi, ia secara tidak langsung berupaya merangsang kedua-dua parti untuk saling bekerja keras menumbangkan calon lawan masing-masing. Oleh kerana pilihanraya kali ini bakal menyaksikan pertandingan satu lawan satu antara PR dengan BN, menjadikan jawatan PM masih terbuka untuk diperbincangkan sebenarnya mampu menghasilkan gerak kerja yang lebih mantap dan berkualiti kepada pas dan Pkr bagi menumbangkan calon BN.
Tidak seperti BN yang mana jawatan PM diperuntukkan kepada UMNO sahaja, di dalam PR ia seperti masih terbuka kerana terdapat dua parti Melayu di dalamnya iaitu Pas dan Pkr. Walaupun jika BN menang, calon PM mesti daripada UMNO tetapi belum pasti juga Najib adalah orangnya. Jika menang cemerlang, mungkin Najib tidak tergugat tetapi jika kemenangan kurang daripada 140 kerusi, mungkin tidak sampai 24 jam selepas keputusan diumumkan, sudah timbul desakan yang mahu Najib meletak jawatan.
Oleh kerana Najib juga belum pasti kekal sebagai PM walaupun BN menang, apalah peliknya pula jika Anwar juga belum pasti menjadi PM andainya PR dapat menawan Putrajaya. Ia tidak ada beza sama-sekali. Yang penting dalam pilihanraya nanti, mereka mesti berupaya menghasilkan keputusan yang terbaik untuk parti masing-masing dan kemudian memilih siapa PM secara konsensus.
Pemilihan PM secara konsensus ini jauh lebih baik berbanding apa yang diamalkan UMNO dan BN yang dengan mudah menyingkirkan pemimpin sendiri hanya kerana keputusan prestasi buruk yang dicapai. Najib pastinya bakal mengulangi sejarah Pak Lah jika sekadar mampu memberi kemenangan “cukup makan” buat BN.
Dengan jawatan PM masih terbuka, Pas dan Pkr pastinya akan saling berlumba-lumba dan bekerja kuat bagi memastikan kemenangan calon parti masing-masing. Hanya selepas kemenangan dicapai, barulah dibincangkan siapa yang patut menjadi PM. Ia mungkin Anwar, mungkin Haji Hadi dan mungkin tokoh lain daripada itu. Namun penegasan kedua-dua parti untuk saling menjaga kepentingan Melayu dan Islam tentunya merupakan pertimbangan yang membanggakan kerana dalam mengejar kuasa, prinsip menjaga agama dan bangsa tidak sesekali diabaikan.
Barangkali itulah muslihatnya jawatan PM itu secara tiba-tiba menjadi terbuka dan hanya diputuskan setelah keputusan pilihanraya diketahui. (SH 27/02/2013)

0

0

votes
Article Rating
Kongsikan artikel ini


Macam-Macam Runtuh, Petanda Era BN Juga Bakal Runtuh!

 Sebuah jambatan yang sedang dalam pembinaan runtuh berhampiran Putrajaya semalam. Sebelum ini berlaku juga tanah runtuh, bumbung stadium runtuh, rumah di lereng bukit runtuh dan macam-macam lagi yang runtuh.
Jika mahu dikira dengan moral dan akhlak yang turut runtuh setiap hari, negara kita mungkin dikira tempat yang paling banyak sekali berlaku perkara-perkara runtuh.
Beberapa hari sebelum itu, bekas penyiasat persendirian yang terlibat dalam kes pembunuhan Altantuya, P Balasubramaniam muncul untuk kali pertama di Dewan Perhimpunan Cina Selangor mendedahkan rentetan cerita mengenai peristiwa yang melibatkan rakan karib Najib iaitu Razak Baginda. Tujuannya tidak lain ialah untuk meruntuhkan imej dan moral Najib menjelang pilihanraya umum ini.
Beliau yang sejak beberapa tahun melarikan diri ke India selepas menukar akuan bersumpahnya, kini bersumpah sekali lagi sambil memegang kitab suci agama Hindu, Bhagawad Gita bahawa akuan bersumpah pertamanya yang mengaitkan nama Najib dalam kes pembunuhan Antantuya adalah benar manakala akuan bersumpah kedua yang dipaksakan keatasnya adalah palsu.
Beliau juga bertekad kepulangannya kali ini ialah untuk membantu Pakatan Rakyat menumbangkan BN. Tidak dapat tidak, dengan kepulangan Bala dan pendedahan yang dilakukannya itu serta disiarkan pula secara meluas di media internet, nama baik dan imej Perdana Menteri turut runtuh di mata umum.
Lebih-lebih lagi, sehingga hari Najib tidak berani berkata apa-apa mengenainya. Mengiyakan tidak, menafikan pun tidak.
Sebelum Bala, usahawan karpet Deepak Jaikishan turut meruntuhkan imej serta wibawa Najib dengan pelbagai dakwaan yang mengaitkan Perdana Menteri dan isterinya, Rosmah Mansor.
Walaupun pelbagai dakwaan dibuat oleh Deepak termasuk menuduh secara langsung berkaitan pemberian rasuah kepada keluarga Najib, sehingga ini tidak ada keberanian di pihak Najib untuk bertindak balas. Di mata rakyat, terutama pengundi muda dan mereka yang berpendidikan, nama Najib telah runtuh kerananya. Dan jawapan Najib yang sekadar berkata, Deepak bukanlah individu yang boleh dipercayai, tidak memadai untuk memulihkan semula nama baiknya yang telah diruntuhkan itu.
Selain itu, Najib juga dikaitkan dengan pelbagai dakwaan lain sepanjang kepimpinannya. Dari salah guna kuasa, mengamalkan kronisme dan nepotisme, pembaziran dan kemewahan isteri serta keluarga dan macam-macam lagi. Di antara enam Perdana Menteri yang telah memerintah Malaysia, Najib tergolong paling banyak masalah berbanding lima yang berkuasa sebelumnya.
Saban masa ada saja dakwaan baru ditimbulkan berkaitan diri dan kepimpinannya. Kadang-kadang orang turut hairan bagaimana beliau boleh relaks dan mampu menampilkan “muka sardinnya” terhadap semua dakwaan itu. Beliau seolah-olah pemimpin yang tidak ada perasaan. Katalah apa saja kepadanya, beliau seolah-olah tidak terkesan kerananya.
Dengan pelbagai dakwaan yang timbul terhadap Najib selama ini, imej beliau sebenarnya sudah lama runtuh. Rakyat tidak lagi menilai beliau sebagai pemimpin yang baik, bahkan penuh dengan masalah. Walaupun ayahnya Tun Razak disanjung sehingga kini, tetapi Najib nampaknya tidak mewarisi kebijaksaan dan kehebatan seperti ayahnya itu.
Imej dan wibawanya sebagai Perdana Menteri yang telah runtuh itu seperti tidak mampu dipulihkan lagi. Kajian Merdeka Center sendiri mendapati popularitinya sentiasa turun dari semasa ke semasa. Dari hari ke hari, kedudukan UMNO dan BN pula menjadi bertambah pudar di mata rakyat, sebahagian besarnya kerana penolakan terhadap kepimpinan dan masalah yang dibawa oleh Najib sekeluarga.
UMNO seperti tidak habis-habis menanggung masalah yang yang dibawa oleh Najib dan keluarganya. Setiap hari sumbangan yang dijaja hanyalah bantuan BR1M bernilai RM500 tetapi hari-hari juga ahli dan penyokong UMNO kena menepis pelbagai dakwaan yang timbul yang melibatkan Najib dan Rosmah. RM500 bukan saja tidak cukup untuk belanja dapur selama setahun tetapi juga tidak cukup untuk membasahkan tekak yang sentiasa kering untuk membalas dakwaan Deepak dan Bala.
Runtuhnya pelbagai binaan kebelakangan ini mungkin saja secara kebetulan atau mungkin ada kaitan dengan unsur-unsur rasuah dalam pemberian projek itu sehingga ia menjadi tidak berkualiti dan mudah runtuh. Tetapi runtuhnya imej dan wibawa Najib adalah kerana kelemahan dan salahnya sendiri.
Namun semakin banyak yang runtuh sejak kebelakangan ini secara tidak langsung memberi rangsangan kepada rakyat untuk melihat era pemerintahan UMNO dan BN yang telah berkuasa sejak 55 tahun turut runtuh dalam PRU 13 ini. (SH 01/03/2013)

0

0

votes
Article Rating
Kongsikan artikel ini


Disebalik Insiden Sabah, Rakyat Jangan Hilang Fokus Untuk Melakukan Perubahan

 Terlebih dahulu diucapkan takziah kepada keluarga lapan anggota keselamatan yang terbunuh dalam menangani kumpulan pemberontakan Sulu di Sabah. Dilaporkan dua terbunuh di Lahad Datu dan enam terkorban di Semporna setakat ini. Rakyat tentunya sedih dengan pemergian itu, sementara keluarga dan anak-anak mereka terasa lebih kesedihannya dengan kehilangan orang tersayang masing-masing.
Marilah kita menyedekahkan Al Fatihah kepada mereka yang terkorban, semoga mereka ditempatkan di kalangan orang-orang yang beriman di sisi Allah.
Walaupun pemberontakan dilaporkan sudah terkawal tetapi memandangkan pemberontak daripada keturunan Kesultanan Sulu ini masih berada di Sabah dan tetap berkeras agar tuntutan mereka dihormati sambil bersedia mengadakan rundingan, hakikatnya kedudukan belumlah 100 peratus selamat lagi. Pertempuran dan pertumpahan darah mungkin boleh berlaku bila-bila masa.
Kita haruslah menyedari bahawa isu yang berlaku di Sabah ini adalah isu keselamatan, bukannya isu politik walaupun Sabah merupakan antara negeri yang sedang menggelegak suhu politiknya. BN dan PR masing-masing sedang berebut untuk mempertahankan sebanyak mungkin kerusi di negeri itu. Dalam pilihanraya 2008, Sabah menyumbang 25 kerusi Parlimen kepada BN daripada 26 kawasan Parlimen yang dipertandingkan.
Tetapi menjelang PRU 13, PR sedang melipatgandakan usaha untuk menawan sebanyak mungkin kerusi di Sabah. Dengan beberapa tokoh utama BN keluar parti dan menyertai pakatan pembangkang, selain pergolakan dalaman politik Sabah sendiri, kedudukan Sabah dianggap kritikal dan tidak lagi “deposit tetap” bagi BN. Ia sudah menjadi simpanan tunai yang boleh mengalir ke mana saja.
Malah ada laporan serta analisa daripada beberapa pihak yang menyatakan Sabah akan menjadi penentu kepada BN dan PR kali ini. Jika BN dapat mempertahankan sebahahagian kerusi Parlimen Sabah, Putrajaya akan menjadi milik mereka, sebaliknya jika tujuh atau lapan kerusi jatuh ke tangan PR, mereka akan menguasai Putrajaya.
Sebab itu, dengan tercetusnya isu pemberontakan di Sabah ini, ia pantas dikaitkan dengan politik melebihi isu keselamatan dan kedaulatan negara. Ramai yang berhati-hati untuk terlalu awal membuat ulasan atau andaian kerana bimbang terperangkap. Cuma ada beberapa tokoh PR yang berani mengandaikan tragedi itu mungkin sandiwara UMNO, mungkin juga cubaan melengahkan tarikh pilihanraya, mungkin pula usaha untuk memastikan Sabah kekal menjadi milik BN dan sebagainya lagi.
Sementara UMNO dan kerajaan memberi amaran agar jangan mengaitkan tragedi itu dengan politik, malangnya mereka sendiri turut galak cuba meraih keuntungan politik daripadanya. Najib dan media arus perdana ternampak cuba menjadikan tragedi ini sebagai medan menyalahkan pihak lain melalui maklumat yang belum dipastikan kesahihannya. Najib sendiri nampaknya lebih serius dan bersemangat memberi ulasan berkaitan dakwaan penglibatan pemimpin pembangkang dalam insiden itu.
Selain cuba membesar-besarkan komen yang diberikan oleh Tian Chua dan mengaitkan Anwar Ibrahim dengan Kesultanan Sulu, isu kelemahan pimpinan dalam mentadbir negara, bagaimana sempadan kita begitu longgar, di mana kelengkapan tentera kita yang canggih, bot laju, kapal marin, kapal selam Scorpene, maklumat perisikan yang kurang lengkap dan sebagainya cuba ditutup dengan keghairahan menuding jari kepada pihak lain.
Malaysia setiap dua tahun menganjurkan LIMA di Langkawi sejak puluhan tahun lalu dan dilaporkan menandatangai pelbagai perjanjian pembelian kelengkapan untuk mempertahankan keselamatan serta kedaulatan negara, tetapi apa yang berlaku di Lahad Datu dan Semporna sebenarnya menampakkan kita masih belum bersedia secukupnya untuk mempertahankan kedudukan negara kita.
Kehilangan lapan anggota keselamatan dalam tragedi ini memang amat menyedihkan, lebih-lebih lagi pemberontak Kesultanan Sulu bukanlah kerajaan yang berdaulat dan diiktiraf. Sejak kumpulan pemberontak ini mendarat di Lahad Datu, pimpinan kerajaan terlihat sambil lewa, tidak serius dan tidak mendapat maklumat yang tepat mengenainya.
Hishammuddin, Menteri Dalam Negeri dilaporkan oleh beberapa media arus perdana dengan penuh yakin menyatakan kumpulan pemberontak itu bukan pengganas dan kehadiran mereka tidak akan melibatkan pertumpahan darah. Nazri Aziz, menteri yang bertanggungjawab terhadap undang-undang pula menyatakan kehadiran mereka tidak menggugat keselamatan negara. Menteri Pertahanan yang menjaga kedaulatan negara, Zahid Hamidi pula lebih banyak berdiam daripada bersuara dalam isu ini. Sekarang lihatlah apa yang berlaku dan bandingkan dengan kenyataan mereka dua tiga minggu yang lalu?
Menteri-menteri yang bertanggungjawab dalam soal keselamatan dan kedaulatan negara kita begitu lemah nampaknya. Jika mereka cekap, beriwibawa dan pantas bertindak serta berusaha mendapatkan maklumat yang tepat, mungkin tidak begini jadinya. Kelemahan mereka memalukan negara dan menyebabkan anggota keselamatan terkorban. Mereka berkenaan sepatutnya malu dengan tugas dan peranan selama ini dan dalam masa yang sama selesa menikmati pelbagai kemudahan daripada wang rakyat tetapi gagal menjadi pentadbir yang cekap dan berwibawa.
Bukan saja Najib tidak sesuai lagi berada di tempatnya sekarang berikutan insiden ini, malah menteri-menteri yang menjaga keselamatan dan kedaulatan negara juga nampaknya lebih sesuai menjaga hal ehwal wanita, sukan dan kebudayaan berbanding kementerian yang mereka pegang sekarang.
Kita baru berhadapan dengan pemberontak dari sebuah kesultanan yang tidak berdaulat dan tidak diiktiraf, sudah begini jadinya. Cuba bayangkan dengan pemimpin dan kepimpinan yang ada sekarang jika kita diserang oleh pihak yang lebih gagah dan besar?
Sebab itu rakyat harus melihat tragedi ini merupakan isu keselamatan dan kelemahan kerajaan melebihi isu politik. Jika kita mempunyai pemimpin cekap, berani dan berwibawa, tragedi ini mungkin boleh dielakkan lebih awal. Ini kerana mereka sudah mendarat sekian lama di kawasan itu dan kehadiran mereka sudah menjadi berita di seluruh dunia.
Tragedi ini sepatutnya menguatkan lagi iltizam rakyat Malaysia untuk melakukan perubahan dan menolak kepimpinan yang ada. Mereka bukan saja saja lemah dan tidak berwibawa dalam mengurus hal-hal yang berkaitan dengan rakyat sendiri tetapi juga tidak boleh diharapkan lagi untuk menjaga keselamatan dan kedaulatan negara.
Meskipun sudah melibatkan kehilangan nyawa yang banyak, baik di pihak keselamatan negara mahupun di pihak pemberontak yang juga beragama Islam, pimpinan kerajaan masih cuba menjadikannya sebagai isu politik dengan cuba menyalahkan pihak lain daripada menyelesaikan itu tersebut dengan segera. Kita tidak harus kehilangan lebih banyak nyawa lagi.
Sementara UMNO dan kerajaan terus cuba bermain politik untuk menutup kelemahan sendiri, insiden ini seharusnya menguatkan lagi iltizam untuk perubahan. Merubah kerajaan adalah sebaik-baiknya tetapi jika kerajaan yang ada tidak dapat diubah, sekurang-kurangnya pemimpin dan kebanyakan menteri yang ada harus disingkirkan dalam pilihanraya akan datang. (SH 04/03/2013)

0

0

votes
Article Rating
Kongsikan artikel ini


Patutlah Mahathir Mahu Tindakan Keras Diambil Terhadap Pemberontak Sulu…

 Walaupun sudah hampir sebulan isu pemberontakan Kesultanan Sulu menjadi isu dalam negara, UMNO dan kerajaan masih buntu untuk mencari jalan penyelesaiannya. Sehingga berlaku lapan kematian anggota keselamatan dan dua bandar di Sabah sudah diserang pun, jalan penyelesaian masih juga tidak ditemui.
Najib yang terkenal lemah dan lembabnya, masih memikir-mikirkan tindakan yang sesuai mahu dilakukannya. Buat sementara ini beliau hanya ghairah mahu menyalahkan pembangkang dan sedang mencari bukti kaitan Anwar dengan kumpulan pemberontak itu.
Menteri Dalam Negeri, Hishammuddin dan Menteri Pertahanan, Zahid Hamidi pula baru hari ini turun secara bersama meninjau lokasi kejadian walapun sudah lapan anggota keselamatan terkorban dalam kejadian itu. Namun tidak ketahuan lagi apakah formula penyelesaian yang sedang diusahakan oleh kedua pemimpin kerajaan yang bertanggungjawab terhadap keselamatan dan pertahanan negara itu. Mungkin ada dan mungkin tidak ada.
Jika di negara lain, kejadian yang memalukan aspek keselamatan dan pertahanan negara ini tentunya menyebabkan menteri yang berkaitan mengambil sikap bertanggungjawab dan sudah pun meletakkan jawatan masing-masing.
Muhyiddin Yassin pula hanya berdiam diri tidak bercakap apa-apa dalam isu berdarah yang berlaku di Lahad Datu dan Semporna ini, seolah-olah mahu meletakkan beban sepenuhnya kepada Najib untuk menanggungnya.
Hanya Mahathir yang menunjukkan keberanian setakat ini. Beliau menyarankan supaya tindakan keras diambil terhadap kumpulan pemberontak itu walaupun menyedari tindakan itu mungkin menyebabkan lebih ramai anggota keselamatan dan kumpulan pemerontak yang akan terbunuh.
Kita sudah tidak ada pilihan, kata Mahathir kerana mereka yang memulakan serangan terlebih dahulu dan demi untuk mempertahankan kedaulatan negara, kita mesti mengambil tindakan keras menghapuskan sama-sekali kumpulan tersebut.
Setakat ini kenyataan tegas Mahathir itu boleh dipuji dan sekurang-kurangnya beliau lebih berani dan berwibawa daripada Najib, Hishammuddin dan Zahid Hamidi.
Tetapi selepas saja kenyataan Mahathir itu, terbongkar pebagai perkara berkaitan kaum kerabat Kesultanan Sulu ini. Sebahagian daripada mereka rupa-rupanya telah pun memperolehi kad pengenalan biru melalui Projek IC yang dilaksanakan di zaman Mahathir untuk menumbangkan kerajaan PBS pada tahun 1990an dahulu.
Ketika itu ratusan ribu kad pengenalan biru diberikan kepada pendatang Filipina untuk menjadikan mereka pengundi yang berdaftar dengan SPR. Kini terbongkar sebahagian daripada penerima kad pengenalan biru itu adalah kaum kerabat Kesultanan Sulu yang memerintah Sabah selepas dianugerahkan negeri itu oleh Kesultanan Brunei suatu ketika dahulu.
Melalui Projek IC itu, kaum kerabat Kesultanan Sulu bukan saja memiliki kad pengenalan, menjadi pengundi yang berdaftar malah ada yang pernah memegang jawatan Penolong Pegawai Daerah suatu ketika dahulu dan ada juga yang menjadi pemimpin UMNO di peringkat cawangan dan bahagian.
Ketika ini inkuari Suruhanjaya Diraja (RCI) sedang berjalan untuk menyelesaikan isu tersebut dan telah didedahkan tentang penglibatan beberapa orang kanan Mahathir seperti Megat Junid dan Aziz Shamsuddin dalam projek itu.
Berlakunya insiden di Lahad Datu dan Semporna ini telah membongkar banyak perkara akhirnya. Ia bukan saja menyerlahkan kelemahan dalam aspek keselamatan dan pertahanan negara, kawalan sempadan yang longgar, kelemahan Najib dan beberapa pemimpinnya tetapi juga menunjukkan isu pemberontakan ini ada kaitannya dengan Projek IC yang dilaksanakan di zaman Mahathir berkuasa dahulu.
Melalui pemberian kad pengenalan itu, mereka ini bebas keluar dan masuk ke Sabah dan akhirnya turut membawa alat-alat senjata untuk merealisasikan hasrat perjuangan mereka yang sebenar iaitu untuk memiliki semula negeri Sabah.
Tidak dapat tidak, kerana keghairahan Mahathir ingin berkuasa dan menjadikan pemberian kad pengenalan biru sebagai alat untuk melebarkan pengaruh UMNO ke Sabah, dalam masa masa sama kumpulan pemberontak Sulu turut berakar umbi di negeri tersebut. Walaupun dilaporkan kumpulan pemberontak ini hanya berjumlah ratusan orang bilangannya tetapi kesungguhan mereka untuk menuntut kembali Sabah daripada Malaysia dan kejayaan mereka membunuh lapan anggota keselamatan, tidak mustahil jumlah mereka lebih besar dari itu dan kelengkapan senjata yang dimiliki juga mungkin amat canggih.
Apakah saranan Mahathir supaya tindakan keras diambil dan kumpulan pemberontak itu dihapuskan sama-sekali sebagai percubaannya untuk menutup lebih banyak perkara yang terdedah mengenai dirinya dalam Projek IC itu?
Sehingga diketahui kebenaran di sebalik Projek IC dan kaitannya dengan kumpulan pemberontak Kesultanan Sulu ini, elok rasanya ditangguhkan dulu jika ada pujian yang mahu diberikan kepada Mahathir kerana ketegasannya dalam isu ini. (SH 04/03/2013)

0

0

votes
Article Rating
Kongsikan artikel ini


Najib Sepatutnya Turun Ke Lahad Datu Dan Semporna

 Sudah beberapa hari peristiwa serangan kumpulan pemberontak Sulu berlaku di Lahad Datu dan Semporna Sabah. Sehingga ini sudah 28 orang terkorban, 8 anggota keselamatan dan selebihnya kumpulan pemberontak dari Kesultanan Sulu. Walaupun keadaan nampaknya terkawal tetapi langkah berhati-hati tetap diambil dan tujuh batalion tentera sudah pun di hantar ke sana untuk mengawal keadaan.
Di ketika semua orang bercakap mengenai kejadian itu, ramai yang tertanya-tanya kenapa Perdana Menteri, Najib Razak tidak turun ke Sabah bagi mengetahui lebih dekat apa yang sedang berlaku. Pada hari pertama kejadian, Najib berada di Perlis dan beliau tetap meneruskan program politiknya walaupun ketika itu dilaporkan sudah dua orang anggota keselamatan yang terkorban.
Kemudian Najib hanya hadir menyambut ketibaan jenazah anggota keselamatan yang terkorban itu saja di lapangan terbang.
Tetapi kini dengan lapan anggota keselamatan sudah terkorban, askar sudah diturunkan dengan kapalterbang tambang murah Air Asia, penduduk di Lahad Datu dan Semporna masih dalam ketakutan, Najib sepatutnya segera turun ke negeri Sabah. Sebagai Perdana Menteri, kehadirannya bukan saja boleh meredakan ketakutan para penduduk tetapi juga memberi sokongan moral kepada pasukan keselamatan yang sedang menjalankan tugas.
Sepatutnya ketika berada di Perlis pada hari pertama kejadian lagi, Najib sudah membatalkan sebahagian programnya dan segera terbang di Sabah.
Najib tidak harus berlengah dan hanya duduk di Kuala Lumpur memantau keadaan. Beliau kena tunjukkan keprihatinan dan jiwa besarnya sebagai pemimpin utama negara. Beliau adalah Perdana Menteri. Lebih baik jika turun ke Sabah, beliau dapat membawa isteri, anak-anak dan bakal menantunya sekali.
Jika ke konsert Gangnam di Pulau Pinang dan beberapa majlis keramaian sebelum ini, beliau selalu membawa anggota keluarganya itu hadir bersama, inilah masanya beliau menunjukkan keprihatinannya bersama keluarga dalam kejadian sedih bagi rakyat Malaysia yang sebenarnya sudah pun berlarutan hampir sebulan lamanya.
Lagi pula bakal menantu Najib, warga Kazashtan (lupa namanya)itu dilaporkan sebelum ini turut menjalani latihan ketenteraan di England dan inilah masanya beliau menggunakan ilmu latihan ketenteraan yang dipelajarinya itu sekurang-sekurangnya untuk mengawal dan memastikan keselamatan bakal isteri dan bakal ibu serta bapa mertunya jika mereka turun ke Sabah. Itupun jika dirasakan kawalan daripada pasukan keselamatan sedia ada dirasakan tidak mencukupi.
Andainya keadaan keselamatan di Lahad Datu dan Semporna masih tidak mengizinkan, Najib setidak-tidaknya datang ke Kota Kinabalu dan melawat Bilik Gerakan pasukan keselamatan di sana bagi mendapatkan maklumat terkini mengenai pemerontakan Sulu itu.
Dengan turun ke Sabah dan membawa anngota keluarganya sekali, tidaklah nanti orang bercakap anggota keluarganya hanya gemar menghadiri majlis keramaian dan pesta-pestaan saja. Lagi pun sekarang mood pilihanraya, kalau mahukann undi lebih dari Sabah, inilah masanya.
Walaupun Hishammuddin dan Zahid Hamidi telah turun secara bersama ke Lahad Datu semalam, kehadirannya mereka tidak dirasakan apa-apa, bahkan menjadi bahan persendaan di alam maya. Ini kerana kedua mereka itu dianggap sudah gagal dalam tugas menjaga keselamatan dan mempertahankan kedaulatan negara sehingga memandang enteng kehadiran pemberontak Sulu yang menceroboh sebuah kampung di Lahad Datu sejak hampir sebulan lalu.
Jika Najib juga gagal turun ke Sabah dalam waktu yang terdekat ini, seluruhnya pentadbiran beliau akan turut dianggap gagal oleh rakyat. (SH 05/03/2013)

0

0

votes
Article Rating
Kongsikan artikel ini


Mungkinkah Lahad Datu Jadi Seperti Selatan Thailand?

 Serangan tentera untuk melumpuhkan kumpulan penceroboh Sulu di Lahad Datu sudah masuk hari kedua hari ini. Walaupun ada laporan mengatakan seramai 30 kematian daripada kumpulan pemberontak dan pihak berkuasa pula belum berani mengesahkannya, tetapi belum terlihat tanda-tanda mereka akan menyerah diri. Bahkan melalui beberapa kenyataan daripada pihak yang dekat dengan keluarga Kesultanan Sulu, mereka akan terus bertempur sehingga ke titisan darah terakhir.
Sementara kita menyanjung tinggi perjuangan anggota keselamatan untuk mempertahankan kedaulatan negara, kita juga tentunya berharap perang ini tidak mengambil masa yang terlalu lama. Ini kerana musuh yang kita hadapi adalah saudara seagama dengan kita juga. Lagi lama berperang, mungkin lebih banyak kehilangan nyawa akan berlaku. Dan di pihak mana pun yang terkorban, mereka adalah orang Islam juga. Kesedihannya tetap ada.
Di peringkat ini, menuding jari kepada mana-mana pihak hanyalah membuang masa. Jika ada kelemahan di mana-mana, sama ada di pihak Perdana Menteri, menteri yang bertanggungjawab terhadap keselamatan dan pertahanan negara, cuba mengaitkan dengan pihak pembangkang dan Anwar Ibrahim atau apa saja, biarlah semuanya terakam menjadi khazanah sejarah yang akan dikenang sampai bila-bila.
Yang lebih penting ialah semua rakyat dan semua institusi dalam negara mesti bersatu kata dan hati ketika ini. Kedaulatan dan maruah negara lebih penting daripada segala-galanya.
Tetapi pengajaran yang penting dalam isu pencerobohan Sulu ini ialah mengenai isu pendatang asing di negara ini hendaklah ditangani dengan sebaik-baik dan setegas-tegasnya. Puak Sulu ini pada asalnya banyak yang diberi kerakyatan kerana faktor politik dan hasrat untuk menang dalam pilihanraya. Dianggarkan jumlah mereka ini yang mendapat kad pengenalan biru sudah mencecah angka 800 ribu orang.
Laporan tidak rasmi mengatakan jumlah pemberontak yang berlindung di Kampung Tandou yang menjadi lokasi serangan hanyalah berjumlah sekitar 180 orang sahaja. Dengan jumlah sekecil itu, sudah lapan anggota keselamatan kita yang terbunuh. Dan bayangkan jika 800 ribu puak Sulu yang sudah diberi kad pengenalan itu turut sedia berjuang menyertai rakan-rakan mereka yang lain?
Melalui 800 ribu orang Sulu yang bebas keluar masuk ke Sabah selama berpuluh-puluh tahun lamanya, mungkin juga banyak senjata yang sudah mereka seludup dan simpan di di hutan-hutan di Sabah sekarang ini. Dalam hal ini, tidak memeranjatkab jika peperangan ini akan memakan masa yang lama. Ia bukan saja disebab kumpulan pemberontak ini mempunyai senjata yang banyak tetapi kelebihan mereka juga ialah mukabumi Sabah itu sendiri yang sudah menjafi kebiasaan bagi kehidupan gerila mereka.
Oleh kerana terlalu taksub menggunakan pendatang untuk kepentingan politik, kini senjata sudah mula makan tuan. Orang Sulu yang selama ini dipergunakan, mula rasa besar kepala dan mahu menuntut negeri itu pula. Meskipun fakta sejarah mengatakan negeri Sabah pernah menjadi kepunyaan Kesultanan Sulu tetapi semuanya sudah menjadi sejarah apabila mereka bersetuju menyerahkannya kepada British dan sedia menerima pampasan.
Tidak dapat dinafikan bahawa isu pencerobohan ini berpunca daripada kelekaan kita terhadap pendatang asing sebenarnya. Kebanjiran pendatang asing sebenarnya boleh membawa malapetaka yang besar kepada negara.
Sama ada kita sedar atau tidak, selain pendatang Sulu kita juga dibanjiri oleh pendatang dari Indonesia, China, India, Burma, Thailand, Kemboja, Nepal dan ssbagainya. Bermula dengan keperluan tenaga buruh untuk membina bangunan dan mengerjakan ladang-ladang, jumlah pendatang asing di negara kita sekarang ini sudah berjumlah jutaan orang ramainya.
Dan kini terdapat juga laporan adanya pendatang asing ini yang turut diberikan kad pengenalan untuk kepentingan politik dan didaftarkan dengan SPR sebagai pengundi, selain diberikan tanah dan perkampungan. Sebagaimana orang Sulu ini dipergunakan di Sabah, ramai lagi pendatang asing turut dipergunakan sebegitu rupa.
Persoalannya, apakah semua ini tidak mendedahkan negara kita kepada bahawa dalam tempoh dua puluh atau lima puluh tahun akan datang? Sebagaimana penceroboh Sulu cuba menuntut semula Sabah, tidak mustahilkah suatu hari nanti kumpulan-kumpulan pendatang asing dari berbagai negara ini akan menuntut pula sesuatu kawasan itu sebagai hak milik atau kawasan kediaman untuk komuniti mereka pula?
Jika ini berlaku, ia bukan saja menyebabkan negara kita suatu hari nanti menjaci kacau bilau tetapi juga mendedahkan keada masalah sosial yang kronik. Sekarang ini pun, dengan pelbagai jenis pendatang asing, masalah sosial kita sudah cukup teruk, tentulah ianya akan menjadi lebih parah lagi jika sesuatu kumpulan pendatang asing itu mendominasi sesuatu kawasan pula.
Dalam hal ini, kemasukan pendatang asing haruslah diperketatkan. Hishammuddin sebagai Menteri Dalam Negeri dan Muhyiddin selaku Pengerusi Jawatankuasa Mengenai Pendatang Asing haruslah bersikap lebih proaktif mulai sekarant menangani isu pendatant asing ini. Pemberian kad pengenalan kepada pendatang dari Sulu yang kemudian membawa kepada pencerobohan di Lahad Datu haruslah dijadikan pengajaran.
Jika tidak ditangani sekarang dan berlaku lagi musibah yang berpunca daripada pendatang asing di masa depan, Muhyiddin dan Hishammuddin pastinya akan dicemuh dan disumpah oleh generasi akan datang.
Dalam isu Lahad Datu yang sedang dalam zon perang sekarang, kita tentunya mendoakan yang terbaik dan kumpulan
 pemberontak itu dapat diusir dengan segera. Keamanan dan kedaulatan harus dikembalikan dengan segera.
Jika Lahad Datu gagal dikembalikan keamanannya dan puak pemberontak terus dapat bermastautin di hutan-hutan sekitarnya, kebarangkalian untuk Lahad Datu menjadi seperti selatan Thailand adalah amat besar sekali. Ia akan menjadi kawasan yang sentiasa tidak aman, selalu berlaku tembak-menembak, pembunuhan, kehilangan nyawa kanak-kanak, wanita dan orang tua dan sebagainya.
Sama-samalah kita berdoa dijauhkan musibah seumpama itu. (SH 06/03/2013)

0

0

votes
Article Rating
Kongsikan artikel ini


Ruang Untuk Najib Memimpin Kemenangan BN Makin Terhimpit

 Semalam apabila bapa Saiful Bukhari tampil memohon maaf kepada Anwar dan menyifatkan kes liwat yang melibatkan anaknya dengan Ketua Pembangkang itu adalah suatu konspirasi jahat semata-mata, ramai rakan-rakan dalam UMNO merasakan ianya merupakan “pukulan maut” kepada karier politik Najib. Najib pasti akan kalah pilihanraya nanti dan Anwar akan menjadi Perdana Menteri, kata mereka.
Beberapa pemimpin UMNO yang sempat saya hubungi dan berbual-bual juga mempunyai pandangan yang sama. Kata mereka, Najib sudah tidak ada harapan lagi untuk menghasilkan kejayaan buat BN berikutan semua isu akhirnya masuk ke gol sendiri.
Sebelum ini Anwar sudah dibebaskan dalam kes itu oleh hakim Mahkamah Tinggi dan kesnya akan menjalani proses rayuan Julai ini, kemudian ketua pendakwaraya, Yusof Zainal Abidin pula meletak jawatan dan kini bersama-sama dengan Anwar, kemunculan bapa Saiful turut memihak kepada Anwar tentunya mewujudkan persepsi malang lagi bagi Najib.
Rakyat dan pengundi setidak-tidaknya mula percaya bahawa isu liwat kedua itu adalah konspirasi politik sebagaimana yang sering didakwa oleh Anwar sendiri selama ini. Ruang Najib mencipta kemenangan lantas menjadi semakin sempit manakala laluan untuk Anwar memburu Putrajaya kelihatan semakin terbuka luas.
Tetapi apabila tidak lama kemudian, Saiful segera bingkas menafikan hujah bapanya itu, keadaan menjadi reda semula. Namun ia tidak pula menjadikan peluang Najib menjadi bertambah baik.
Ini kerana walaupun Saiful menyatakan bahawa bapanya telah menjadi mangsa kerakusan politik Anwar dan menegaskan beliau tetap istiqamah dengan pendiriannya, setidak-tidaknya dengan kemunculan bapa Saiful ini telah menyebabkan kepercayaan rakyat menjadi berbelah bagi terhadap Najib. Lebih-lebih lagi perancang yang didakwa bapa Saiful dalam isu liwat itu adalah merupakan salah seorang pegawai khas Najib dan beliau masih berdiam diri sehingga ini.
Sebab itu, tidak memeranjatkan apabila Anwar dengan berani menyatakan bahawa PR mempunyai keyakinan untuk memenangi pilihanraya akan datang dengan kelebihan sekurang-kurangnya 10 kerusi. Hujah Anwar itu sebenarnya bukan saja dikongsi oleh kebanyakan orang, malah beberapa pemimpin UMNO juga mengakui hakikat yang sama.
Sebelum munculnya bapa Saiful, Najib dan BN sebenarnya sudah pun terhenyak dengan kemunculan Deepak dan P Bala yang mendedahkan pelbagai perkara dan membuat pelbagai dakwaan terhadap Najib, daripada terlibat dalam isu Altantuya dan menerima wang sehinggalah kepada mengubah akuan bersumpah yang memihak kepadanya.
Jika dalam isu Deepak, Najib hanya menyatakan peniaga karpet itu tidak boleh dipercayai tetapi dalam kes P Bala, sehingga ini belum terdengar lagi apa-apa jawapan balas daripada Najib mahupun mana-mana ahli keluarganya, meskipun nama mereka disebut dengan jelas oleh penyiasat persendirian itu.
P Bala pula sudah memulakan siri jelajahnya untuk memastikan PR memenangi pilihanraya umum akan datang. Deepak pula sudah mengemukakan saman fitnah terhadap Najib, tetapi ini tidak bermakna beliau hanya mahu berdiam diri. Beliau mungkin sedang menunggu masa yang sama sesuai untuk membuat dakwaan baru sama ada terhadap Najib mahukan bekas kakak angkatnya, Rosmah Mansor.
Dengan P Bala yang berjanji akan pusing keliling Malaysia dan Deepak terus bersuara, ruang untuk Najib dalam pilihanraya akan datang ini sebenarnya semakin sempit dan terhimpit. Imejnya sudah musnah di mata umum. Beliau mungkin menghabiskan banyak masa menjelajah ke sana dan ke sini tetapi hakikatnya keadaan di bawah tidak banyak berubah. Persepsi yang sudah terbentuk sukar dihapuskan, lebih-lebih lagi apabila ianya tidak dijawab mahukan dinafikan.
Muncul pula insiden serangan terhadap pemberontak Sulu di Lahad Datu dan Semporna yang kini sudah pun mengorbankan 53 nyawa orang Sulu, menambahkan lagi kesukaran Najib sebenarnya. Walaupun perjuangan mempertahankan kedaulatan negara adalah suatu kewajipan dan pengorbanan pasukan keselamatan sentiasa disanjung tinggi, isu yang tidak dapat dielakkan ialah kemungkinan kematian 53 pemberontak itu menatijahkan ramai orang Sulu yang tidak puas hati dan kecewa terhadap kerajaan.
Kaum keluarga, sanak saudara, rakan-rakan, kenalan, jiran, isteri dan pelbagai hubungan lain dengan 53 pemberontak yang terbunuh itu tidak mustahil boleh membentuk jumlah penolakan yang besar akhirnya, lebih-lebih lagi jika perang di Lahad Datu dan Semporna itu terus berlanjutan untuk suatu tempoh yang lama lagi.
Mereka yang tidak berpuas hati ini tentunya menyalahkan kerajaan sehingga menyebabkan berlakunya perang yang mengorbankan banyak jiwa itu dan kenapa tidak diambil pendekatan lain yang tidak sampai menyebabkan kehilangan begitu banyak nyawa. Dalam hal ini kelemahan pimpinan dalam menangani krisis menjadi persoalan utama. Kelemahan pemimpin bermakna kelemahan kerajaan dan kelemahan kerajaan bermakna ia perlu ditukar. Itulah persepsi yang akan terjadi nanti.
Melalui 53 kematian orang Sulu setakat ini dan tidak tahu bila perang ini akan berakhir, kedudukan BN di Sabah nyata dalam bahaya. Lagi lama perang, lagi banyak BN akan kehilangan undi, khususnya daripada kalangan orang Sulu, baik yang memang asalnya menetap di Sabah mahupun daripada kalangan yang diberi kerakyatan dalam Projek IC dahulu.
Dengan pelbagai isu yang muncul mutakhir ini, Deepak, P Bala, perang di Lahad Datu dan kemunculan bapa Saiful, secara realitinya nyawa BN makin berada di hujung tanduk. Dan jika dicampur dengan pelbagai isu lainnya sejak Najib menghuni Seri Perdana, sudah terang lagi bersuluh kedudukan BN dan kerajaan yang ada sekarang di mata rakyat sebenarnya.
Itu belum dikira lagi kesan daripada perbuatan sabotaj dan kemungkinan beberapa pihak dalam UMNO dan BN sendiri yang akan “pusing” dalam pilihanraya nanti kerana kecewa tidak terpilih atau digugurkan sebagai calon.
Lebih malang bagi Najib ialah lagi beliau melengah masa untuk mengadakan pilihanraya, lagi gelap laluan di hadapannya. (SH 09/03/2013)

0

0

votes
Article Rating
Kongsikan artikel ini